ГЕРАКЛ — АГУЛЬНАЧАЛАВЕЧЫ ГЕРОЙ

 
Сапраўдным увасабленнем гераізму — з усімі складовымі гэтага паняцця — з’явілася постаць Геракла. Найбольш праслаўлены грэкамі герой вызначаўся не толькі неймавернай фізічнай сілай, але і магутным духам, вялікай душой; набліжаны па свайму паходжанню і значэнню здзяйсняемых подзвігаў да бессмяротных, ён надзіва нагадваў людзей, іх няспынныя пошукі, іх схільнасці, іх залежнасці, іх моц і іх слабасці і памылкі. Сын самога Зеўса, Геракл стараўся жыць па-законах, якія ўсталяваў яго бацька на зямлі, але непараўнальна больш за іншых герояў зведаў цяжкую долю смяротных, пакутаваў ад несправядлівасці багоў і людзей. Ён няўхільна ішоў наперад, увесь час рабіў дабро, ствараў штосьці для чалавецтва і тым самым удасканальваў сваю чалавечую прыроду: розум, кемлівасць, дабрыню, спагадлівасць. Тыпалагічна Геракл блізкі такім героям, як шумера-акацкі Гільгамеш, як герой старазапаветных паданняў Самсон.


З’яўленне ў свеце Геракла — надзвычайнага па ўсіх параметрах героя адбылося адпаведна задуме галоўнага алімпійца, які загадзя падрыхтоўваў яго. Яшчэ Праметэй, прыкуты Зеўсам да каўказскай скалы, прадказваў вялікую славу нашчадку Іо, свайму будучаму вызваліцелю:

І ад яе славуты род цароў пачнецца

У Аргасе...

Галоўнае, што з таго роду выйдзе

Стралок-лучнік, які мяне ад болю

І ад пакут тых вызваліць навечна.

(Эсхіл “Прыкуты Праметэй”)


Усё пачыналася з кахання Зеўса да адной з нашчадкаў (у позняй традыцыі — дачкі) аргосца Інаха — Іо і яе ўцёкаў у Егіпет, дзе нарадзіўся сын Зеўса — Эпаф. На працягу дванаццаці пакаленняў накоплівалася волатаўская сіла будучага сына вярхоўнага бога — Геракла, які належаў да трынаццатага пакалення (Гл. табліцу “Аргоская дынастыя”). У генеалагічным дрэве Геракла мелі месца шлюбы паміж блізкімі родзічамі, якія нагадвалі старажытныя кроўна-роднасныя сувязі: такім чынам Зеўсу ўдалося захаваць магутную сілу ў межах адной сям’і.


Герой нарадзіўся ў Фівах, дзе знайшла прытулак яго маці Алкмена з мужам, тырынфскім царом Амфітрыёнам, пасля ненаўмыснага, выпадковага забойства ім свайго цесця Электрыёна. Маючы бліскучую радаслоўную, Геракл ад самага свайго нараджэння стаў аб’ектам пераследу і помсты. Гера ўзненавідзела яго яшчэ да з’яўлення героя на свет і зрабіла ўсё, каб у жыцці Зеўсавага сына было шмат выпрабаванняў і пакут. У свой час раўнівая Гера праследавала Іо, ператварыўшы абранніцу Зеўса ў карову, і нянавісць багіні перайшла на нашчадкаў яе саперніцы. У выніку падкопаў Геры трон уладара Мікенаў, які Зеўс рыхтаваў для свайго любімага сына, дастаўся нікчэмнаму Эўрысфею. Гэтаму баязліваму і подламу цару быў вымушаны служыць смелы, высакародны герой.


Такім чынам, лёс Геракла разгортваўся як бы ўнутры канфлікту паміж Зеўсам і Герай. Трэба канстатаваць, што ў дачыненні факта праследавання і наогул стаўлення Геры да Геракла не ўсё нам вядома. Большасць даследчыкаў тлумачаць сітуацыю традыцыйна — рэўнасцю і нянавісцю багіні. У дадзеным выпадку Гера з’явілася дабрадзейкай героя насуперак сваёй волі: яна строіла яму ўсялякія падкопы, каб адпомсціць за здраду мужа, а Геракл, пераадольваючы іх, здзяйсняў свае подзвігі.


Некаторыя міфолагі бачаць у Геры строгую кіраўніцу выпрабаванняў Зеўсавага сына, якая ўзяла на сябе абавязак правесці яго праз самыя цяжкія іспыты, каб выявіць, ці годны ён высокага прызначэння героя. Гэтай роллю нябеснай царыцы ў лёсе сына Зеўса і Алкмены прыхільнікі дадзенага погляду абумоўліваюць змяненне імя Алкід, як назвалі нованароджанага, на імя Геракл.


Існуе яшчэ адно меркаванне: на раннім этапе з’яўлення і замацавання ў народнай свядомасці Геракл займаў неапошняе месца ў пантэоне мясцовых багоў найстаражытнага насельніцтва Пелапанеса. Дж. Томсан даказвае, што першапачаткова, да прыходу ў Грэцыю дарыйцаў, Геракла ўшаноўвалі як выхадца з Крыта і як мужа Геры, якую Зеўс, стаўшы на чале алімпійцаў, адняў і зрабіў сваёй жонкай. Намёк на гэтую старажытную роднасць і ўтрымлівае імя героя, якое азначае “праслаўлены Герай” ці “дзякуючы Геры”. Калі Зеўс замацаваўся ў якасці вярхоўнага бога, культ Геракла як бога, што адносіўся яшчэ да першабытна-патрыярхальнага ўзроўня антычнага язычніцтва, паступова саступіў месца культу Геракла-героя. Аднак у народнай свядомасці яшчэ доўга заставаліся сляды былога стаўлення да Геракла, і нават у позні час існавалі свяцілішчы, дзе яму пакланяліся як боству.


Усе героі пакутавалі — хто менш, а хто значна больш, як Праметэй, Эдып, Геракл. Сын Зеўса і Алкмены страчваў тых, хто быў яму блізкі (з прычыны насланага на героя шаленства альбо па волі сумнага выпадку), але ён заўсёды быў здольны прызнаць свае памылкі, раскаяцца. Геракл зведаў пакутлівыя хваробы, выпраўляўся ў выгнанне, знаходзіўся ў рабстве. І дванаццаць подзвігаў ён здзейсніў як выкупленне забойства сваіх дзяцей.


Старажытныя міфографы вылучалі дзве групы подзвігаў Геракла: “подзвігі” і “работы”. Пазней з’явілася яшчэ адна група — подзвігі, якія не ўвайшлі ў лік дванаццаці, а здзяйсняліся адначасова з імі (Геракл перамог сына Арэса Кікна, сына Пасейдона Антэя, адваяваў у смерці Алкестыду і інш.). У цяперашні час вылучаюць міфы трох культурна-гістарычных тыпаў: утаймаванне пачвар, што родніць Геракла з культурнымі героямі; ваенныя подзвігі эпічнага героя; багаборніцтва.


Мяркуецца, што вылучэнне менавіта дванаццаці славутых подзвігаў, здзейсненых Гераклам, абумоўлена дванаццацю сузор’ямі Задыяка (заўважым, што ні ў Гесіёда, ні ў Гамера не гаворыцца, што подзвігаў было дванаццаць). Грэкі, як і іншыя старажытныя народы, лічылі “12” свяшчэннай (сакральнай) лічбай: у іх было 12 тытанаў, 12 алімпійцаў.


Міфографы размяшчалі подзвігі Геракла ў рознай паслядоўнасці. З кожным подзвігам пашыралася прастора яго гераічнай дзейнасці. Першыя два подзвігі — забойства нямейскага льва і лярнейскай гідры звязаны з цэнтрам Пелапанеса, дзе нарадзіўся герой. Наступнымі чатырма ахоплівалася ўся тэрыторыя Пелапанеса. Восьмым подзвігам — утаймаваннем коней Дыямеда Геракл выйшаў на поўнач Грэцыі, у Фракію, а папярэднім сёмым — перамогай над крыцкім быком распаўсюдзіў свой гераізм па-за межамі мацерыковай Грэцыі, на востраве Крыт. Здабыванне пояса Іпаліты (дзевяты подзвіг) адбылося на крайнім паўднёвым усходзе, авалоданне каровамі Герыёна — на супрацьлеглым канцы свету, на крайнім паўднёвым захадзе. І ўрэшце адзінаццаты і дванаццаты подзвігі здзяйсняюцца Гераклам на крайнім захадзе, каля берагоў Акіяна, ля брамы смерці. А пасля гэтага ён зрабіў сваю галоўную справу: стаў удзельнікам у вялікай вайне алімпійцаў з мяцежнымі малодшымі багамі, гігантамі, — у гігантамахіі. І яшчэ ад адной небяспекі выратаваў Геракл алімпійскіх багоў. Сваёй стралой ён забіў арла, які мучыў прыкутага Праметэя, і ў падзяку за гэта Праметэй адкрыў вярхоўнаму богу таямніцу яго лёсу.


Такая ўсёабдымная гераічная асоба, як Геракл, здольная пахіснуць спрадвечны страх чалавецтва перад смерцю. Геракл змагаўся з богам смерці Танатам, вызваліў з царства мёртвых Тэсея, вывеў Кербера на зямлю, авалодаў яблыкамі вечнай маладосці з саду Гесперыдаў. Яго апошняе выпрабаванне і апошні подзвіг — прыняцце пакутлівай смерці героя. Сваімі подзвігамі, пакутамі, высакародствам, усім сваім жыццём дзеля дабрабыту чалавецтва (чаго толькі варта заснаванне ім Алімпійскіх гульняў!), а таксама багоў, Геракл заваяваў бессмяротнасць.

Нараджэнне і юнацтва Геракла. Першыя выпрабаванні


Царыца Алкмена была вельмі прыгожая і дабрадзейная. Зеўс адразу, як толькі ўбачыў яе, быў пакораны блакітнымі вачамі тырынфянкі. Але, даведаўшыся пра яе чысціню, зразумеў вярхоўны алімпіец, што ў гэты раз яму не падступіцца да красуні-смяротнай ні залатым дажджом, ні белым лебедзем. І вырашыў ён прыняць аблічча любага мужа Алкмены Амфітрыёна, які быў на вайне з плямёнамі тэлябояў.


Пад вечар таго ж дня Зеўс спусціўся з Алімпа разам з Гермесам, які суправаджаў яго ў вобліку збраяносца Амфітрыёна. Алкмена не чакала мужа і, убачыўшы яго, заплакала ад радасці. Яна цалавала любага, распытвала. А Зеўс-Амфітрыён дастаў падарункі — прыгожы разны грэбень са слановай косці, жамчуговыя каралі, залаты кубак, якія падрыхтаваў загаддзя, быццам яны былі трафейныя. Вярхоўны бог ужо не сумняваўся, што Алкмена прымае яго за мужа, і пачаў расказваць ёй пра свае подзвігі на вайне.


Трое сутак доўжылася ноч, якую правёў Зеўс з Алкменай, бо па яго загаду столькі часу Геліяс сядзеў у сваім палацы і не выязджаў з яго на залатой калясніцы.


Зеўс вярнуўся на Алімп. А калі вярнуўся дадому сапраўдны Амфітрыён, то быў здзіўлены, што жонка сустракае яго не з такой радасцю, на якую ён спадзяваўся, а так, нібыта яны не бачыліся ўсяго пару дзён…


У той дзень, калі павінен быў нарадзіцца сын Алкмены і Зеўса, алімпійцы весяліліся, узлягаючы за пышным сталом. Ганімед падліваў у кубкі нектар. Геба падносіла амброзію. Зеўс быў у добрым гуморы, бо чакаў нараджэння сына. Раптам ён стукнуў па сталу і зычным голасам абвясціў:


— Слухайце, што скажу вам, багі і багіні! Дзіця, што народзіцца сёння ў нашчадкаў майго сына Персея, будзе мець уладу над усімі Мікенамі і суседнімі народамі.


Не ўтрымала кубак у руках Гера, і пурпурная вільгаць арасіла белы мармур стала. “Няўжо, — падумала яна, ведаючы, пра якога сына мовіў  Зеўс, — такая вялікая ўлада, сіла і слава будуць аддадзены сыну смяротнай жанчыны?!” І ў нябеснай царыцы ўзнік хітры план.


— Пакляніся, грамавержац, што не парушыш свайго слова! — усклікнула яна, а сама кінула позірк на багіню падману Ату. — Пакляніся, што той, хто народзіцца сёння першым у родзе Персеідаў, атрымае ўладу над усімі родзічамі і ўсе павінны будуць служыць яму.


Ата зразумела, чаго чакае ад яе Гера, і ў той жа момант затлуміла Зеўсу галаву, авалодала яго розумам.


Уладар свету не заўважыў падвоху, падняў свой залаты кубак і прамовіў:


— Клянуся свяшчэннай вадой Стыкса, што не перамяню свайго рашэння. Будзе так, як я сказаў!


Хутка спусцілася на зямлю раўнівая Гера і паскорыла з'яўленне на свет іншага нашчадка Персея. На два месяцы раней нарадзілася ў Нікіпы — жонкі мікенскага цара Сфенела кволае і плаксівае дзіця. Узрадавалася мсцівая багіня, што гэтаму нікчэмнаму чалавеку будзе служыць сын ненавіснай саперніцы і паспяшалася да яе, каб затрымаць роды.

Калі назаўтра багі зноў сабраліся за сталом, радасць і шчасце ззялі ў вачах Геры. Яна падняла залатую чашу з нектарам і звярнулася да грамавержца:

· Віншую цябе, кідальнік маланак і мой любы муж, з новым царом на

Пелапанесе! Ён нарадзіўся ўчора ў Мікенах. Яго маці Нікіпа дала сыну імя Эўрысфей.


Пацямнеў ад гневу твар Зеўса. Ён паглядзеў на Ату, схапіў яе за нагу і шпурнуў на зямлю са словамі:

· Табе, нягодніца, падабалася бянтэжыць розум багоў. Дык ведай, гэта

была твая апошняя перамога.

Напалохалася Гера, як і астатнія багі, чакаючы, што будзе далей, але Зеўс спакойна сказаў Геры:

— Ведаю, што ты будзеш праследаваць сына Алкмены. Але ён вытрымае ўсе выпрабаванні, на якія асудзіць яго твой злы нораў. Ён здзейсніць подзвігі і даб’ецца шмат слаўных перамог. І няхай будзе яму імя Геракл — “праслаўлены Герай”.

У той жа дзень у Фівах Алкмена нарадзіла блізнят. Адзін з іх, слабейшы, быў сынам Амфітрыёна. Яму далі імя Іфікл. Мацнейшы — сын Зеўса — быў названы Алкідам у гонар няроднага дзеда (бацькі Амфітрыёна). Але ў далейшым па парадзе прадказальніцы Піфіі ён стаў Гераклам.

Гераклу было ўсяго восем месяцаў, калі Гера пачала яму помсціць. Яна наслала ў дом Амфітрыёна і Алкмены дзвюх вялікіх змей. Блізняты спалі салодкім сном на шчыце бацькі, засланым шаўкавістай шкурай белага барана. Была ноч, і ў палацы спалі ўсе, калі ў спальню з саду ўпаўзлі гадзіны і спыніліся каля шчыта… Бацькі і слугі ўсхапіліся, пачуўшы дзіцячы крык. Плакаў Іфікл, які выбраўся са шчыта-калыскі і поўз у бок маці. А Геракл застаўся на месцы, у шчыце. Калі бацькі падбеглі да яго, хлопчык трымаў у маленькіх, але дужых ручках па змяінай галаве. З пашчаў высоўваліся доўгія чорныя языкі, але тварык дзіцяці быў зусім спакойны. Змеі ўжо не выкручваліся, а ўсё павольней білі хвастамі. Калі Геракл расціснуў кулачкі, яны мёртвымі пападалі каля ног Амфітрыёна.


Уражаны сілай хлопчыка, Амфітрыён падумаў, што яго чакае вялікая і слаўная будучыня, і вырашыў даць Гераклу належнае выхаванне. У Геракла былі лепшыя настаўнікі. Кіраваць калясніцай ён вучыўся ў бацькі (Амфітрыёна), барацьбе — у сына Гермеса Аўталіка, стральбе з лука — у эхалійскага цара Эўрыта, змагацца ўзброеным — у Кастара, спевам і ігры на кіфары — у Ліна. Лін быў братам самога Арфея. Але ў Геракла нічога не атрымлівалася з музыкай, ды ён і не цікавіўся ёю. Калі аднойчы Лін узлаваўся на хлопчыка і стукнуў яго, той выхапіў з рук настаўніка кіфару і шпурнуў яе ў Ліна з такой сілай, што той упаў мёртвы.

Юнага Геракла прыцягнулі да суда, але ён змог абараніць сябе.

— Я не вінаваты, — упэўнена сказаў суддзям Геракл. Лін стукнуў мяне першы. Я адказаў яму, толькі не разлічыў моц удару. Памятаеце закон Радаманта? Згодна з ім, той, хто адкажа ўдарам на несправядлівы ўдар, не падляжыць пакаранню.

Амфітрыён пачаў баяцца, як бы Геракл не ўчыніў чагосьці падобнага, і аддаў яго на вучобу да мудрага кентаўра Хірона, а потым адаслаў ў горы пасвіць статкі. Там, на Кіфероне, юнак хутка мужнеў і праз некалькі гадоў ужо ніхто не мог зраўняцца з ім па сіле і спрыту. Гераклу было васемнаццаць гадоў, калі ён забіў грознага кіферонскага льва, які губіў людзей і скаціну, і зрабіў сабе з яго шкуры плашч. Так і хадзіў ён у ільвінай шкуры, звязаўшы лапы ў сябе на грудзях, а галава драпежніка служыла яму шлемам. Са ствала вялікага ясеня Геракл зрабіў дубіну і накіраваўся ў родныя Фівы.

Па дарозе ён сустрэў незнаёмых і з іх размовы даведаўся, што гэта былі зборшчыкі даніны архаменскага цара Эргіна. Яны ішлі ў Фівы, каб патрабаваць ад фіванскага цара Крэонта сто валоў — штогадовую даніну, накладзеную на яго Эргінам па праву мацнейшага. Геракл сказаў архаменцам, што гэта несправядліва, а тыя ў адказ пачалі здзеквацца з яго. Тады Геракл адсек ім насы, вушы і рукі і загадаў аднесці Эргіну замест даніны. Эргін з войскам аблажыў Фівы, і Крэонт ужо быў гатовы выканаць яго патрабаванне — выдаць зневажальніка. Тады Геракл пераканаў юнакоў, сваіх равеснікаў, забраць з храмаў трафейныя зброю і даспехі. Узброеныя, яны напалі на засаду, перамаглі Эргіна і яго войска, пасля чаго патрабавалі ад архаменскага цара вярнуць Фівам удвая больш за тое, што ён паспеў ад іх атрымаць.

Удзячны Крэонт аддаў Гераклу ў жонкі сваю дачку Мегару з вялікім пасагам, і герою добра жылося ў Фівах. У яго нарадзіліся тры сыны. Але шчасце героя — не ў мірным жыцці, і Геракл хутка пераканаўся ў гэтым. Гера не хацела пакідаць яго ў ролі царскага зяця і вырашыла ўмяшацца. Яна наслала на Геракла шаленства, у прыпадку якога яму падалося, што гуляўшыя дзеці — гэта драпежныя зверы, якія хочуць напасць на яго. Геракл схапіў лук і перастраляў іх, а таксама сваіх пляменнікаў, дзяцей Іфікла. Калі ў яго праяснеў розум, героя ахапіла роспач, і ён пайшоў у Дэльфы, каб даведацца ад Апалона, як яму ачысціцца ад нявольнага забойства. Там ён ахвяраваў богу ягня, і ў свяшчэнным храме пачуў боскую волю з вуснаў прарочыцы Піфіі:

— Бог прыняў тваю ахвяру, — вяшчала жрыца, — і наказаў табе, герой, ісці на радзіму тваіх продкаў, у Тырынф, і дванаццаць гадоў служыць цару Мікенаў Эўрысфею. Калі выканаеш усе яго заданні, ганьба і віна будуць зняты з цябе і ты зможаш стаць бессмяротным.

Геракл падпарадкаваўся воле багоў. Ён пасяліўся ў Тырынфе непадалёк ад Мікенаў, каб выканаць усё, што загадае баязлівы і вераломны Эўрысфей. 
Паводле Дыядора Сіцылійскага, маці Геракла Алкмена была апошняй смяротнай, з якой сыходзіўся галоўны алімпіец, і гэта пацвярджае свядомую рэалізацыю загадзя спланаванага Зеўсам нараджэння героя.

Ата была дачкой Зеўса і ўвасабляла у міфалогіі грэкаў увядзенне ў зман, зацямненне розуму. Гэтае боства, хуткае на ногі, прыносіла шкоду багам і людзям. Пасля таго, як раз’юшаны Зеўс скінуў Ату з Алімпа на зямлю, яна прычыняла шкоду толькі людзям, прымушаючы іх рабіць вар’яцкія ўчынкі.

Першым з антычных аўтараў, хто расказаў пра сілу маленькага Геракла, задушыўшага змей, быў Піндар. У І-й Нямейскай одзе ён апісаў гэты адзін “з вялікіх подзвігаў” будучага героя, а таксама, як Амфітрыён, уражаны “звышчалавечай смеласцю” дзіцяці, паклікаў Тырэсія, і той прадказаў незвычайны лёс Геракла, яго подзвігі, вялікую працу, яго бессмяротнасць.

Апаладор у сваёй “Міфалагічнай бібліятэцы” спасылаецца на празаіка Ферэкіда, расказаўшага, што змей упусціў у пасцель хлопчыкаў Амфітрыён. Такім чынам ён хацеў даведацца, хто з іх яго сын, і ўсё зразумеў, калі ўбачыў, як уцякаў Іфікл, а Геракл змагаўся са змеямі.

Пра выхаванне Геракла падрабязна напісаў Феакрыт у ХХІV ідыліі. А такія аўтары, як Апаладор, Паўсаній, Дыядор, пакінулі нам апісанне пікантнай гісторыі, звязанай са знаходжаннем Геракла на Кіфероне, калі яму было васемнаццаць гадоў. Леў, на якога паляваў герой, пажыраў быкоў Амфітрыёна і Феспія. Цар Феспій належаў да афінскага роду Эрэхтэідаў. Ён меў пяцьдзесят дачок і вельмі хацеў, каб яны нарадзілі яму моцных унукаў. Феспій баяўся, што дочкі выберуць сабе дрэнных жаніхоў, а таму ветліва прымаў Геракла на працягу пяцідзесяці дзён, і кожную ноч, перад тым як Геракл выходзіў на ловы, пасылаў да яго адну са сваіх дачок. Геракл думаў, што ўсе ночы з ім была адна і тая ж дзяўчына, і не ведаў, што забяспечыў працяг роду Эрэхтэідаў усім пяцідзесяці яго прадстаўніцам. Некаторыя з антычных аўтараў сведчылі, што ўсё адбылося на працягу адной ночы, і гэта дазволіла польскаму пісьменніку і знаўцы антычнасці Я. Парандоўскаму дасціпна класіфікаваць як “трынаццаты подзвіг” Геракла.

Філосаф Продык прыдумаў апавяданне-прытчу, якая часта падаецца ў якасці міфа ў кантэксце міфалагічных расповядаў пра Геракла. Вярнуўшыся пасля Кіферона ў Фівы, дваццацігадовы Геракл атрымаў ад свайго равесніка, мікенскага цара Эўрысфея, загад, каб ён, сын Зеўса, выканаў волю багоў: з’явіўся да яго служыць. Геракл вельмі сумняваўся, вагаўся адносна свайго далейшага жыцця, і сябры адгаворвалі яго ісці да Эўрысфея як да гаспадара. У глыбокім роздуме ён вяртаўся аднойчы дадому і ўбачыў на дарозе дзвюх жанчын, якія падышлі да яго з двух розных бакоў. Адна з іх, сціплая на выгляд,  заклікала Геракла прысвяціць жыццё барацьбе з ліхам, ачышчэннем зямлі ад пачвар і ворагаў і тым самым зрабіць яго прыгожым, хоць і цяжкім. Другая жанчына, набеленая і нарумяненая, разумела прыгажосць жыцця інакш і ўгаворвала жыць для сябе, без турбот і клопатаў, маючы як мага больш асалод: смачна есці, соладка спаць, прыгожа апранацца, бавіцца з жанчынамі... Зачараваны прыгажуняй Геракл ужо быў гатовы ісці за ёю, як другая прысаромела яго. “Багі далі табе магутную сілу, — сказала яна з пагардаю, — не для таго, каб гультайнічаць і баляваць. Сіла і розум даюцца чалавеку для барацьбы”. Адна з жанчын увасабляла дабрадзейнасць, другая распусту, і Геракл паслухаў першую. Ён выбраў працу і змаганне з ворагамі, бо ў гэтым, як павучала яго Дабрадзейнасць, было шчасце героя. Сын Зеўса зрабіў сабе лук і стрэлы, выламаў у лесе моцную дубіну і падаўся да Эўрысфея.

Міф пра Амфітрыёна, які грунтаваўся на сямейна-бытавой калізіі (Алкеста, хоць і несвядома, але здрадзіла мужу) даваў вялікія магчымасці для інтэрпрэтацый у літаратурах антычнасці і новага часу. Яго распрацоўвалі грэчаскія трагікі Эсхіл і Сафокл, а захавалася камедыя “Амфітрыён” славутага  рымскага камедыёграфа ІІІ—ІІ ст. да н. Х. Плаўта, якая з’явілася протасюжэтам для наступных трактовак міфалагічнай калізіі, у тым ліку камедыі Ж.-Б. Мальера. Цікава, што калі французскі драматург Ж. Жыраду называў сваю п’есу, напісаную ў 1929 г., “Амфітрыён-38”, ён не ведаў, што на той час існавала значна больш твораў пра Амфітрыёна. Да ХХ ст. гэта былі, за выключэннем драмы нямецкага рамантыка Г. Кляйста, камедыі, якія вызначаліся адкрыта забаўляльным характарам. У ХХ ст. (Г. Кайзер “Двойчы Амфітрыён”, П. Хакс “Амфітрыён”, Г. Фігейрэду “Бог пераначаваў у гэтым доме” і інш.) падзейная дамінанта саступае маральна-псіхалагічнай матывіроўцы канфлікту і вобразаў, перш за ўсё міфалагічнай гераіні. Алкмена, якая ў папярэдніх трактоўках не падазравала, што за выглядам Амфітрыёна хаваецца Зеўс, цяпер атрымлівае права на выбар. Яна павінна вырашыць, каму аддаць перавагу — чалавеку альбо богу. Такім чынам актуалізуецца і філасофскі заглыбляецца праблематыка протасюжэта.

Гісторыя жыцця Амфітрыёна ляжыць ў аснове опер шматлікіх кампазітараў, у тым ліку Г. Пёрсела, А. Э. Грэтры, Э. Вольфа-Ферары і інш. 

Па версіі Апаладора,  Гераклу ставілася ў абавязак служыць на Эўрысфея дванаццаць гадоў і здзейсніць дзесяць подзвігаў.

Дакладна невядома, калі і як аформілася традыцыя дванаццаці подзвігаў, хаця не ставіцца пад сумненне, што гэта канон позняга паходжання.

Нямейскі леў (подзвіг першы)

— Забі нямейскага льва і прынясі яго шкуру ў Мікены! — загадаў Эўрысфей Гераклу.


Баязлівец прамовіў свой загад так, быццам адпраўляў Геракла знішчыць звычайнага звера, якіх шмат у лесе. Не самай жа справе нямейскі леў быў неймавернай велічыні і самым крыважэрным, самым лютым з драпежнікаў гэтай пароды. Яго спарадзілі пачварныя Тыфон і Эхідна, жыў ён у Нямейскім лесе і наводзіў жах на ўсё наваколле. Кожны дзень яго ахвярамі станавілася свойская жывёла, а таксама людзі, але нішто не пагражала магутнаму льву, бо ён быў непаражальны: ні дзіда, ні стрэлы, ні востры меч не маглі ні прабіць, ні пашкодзіць яго шкуру.


— Гора нам! — скардзіліся мясцовыя сяляне. — Хутка ўвесь нямейскі край будзе спустошаны. Куды нам тады падацца?!


У пошуках львінага логава зайшоў Геракл у бедную хаціну земляроба Моларха, які ўжо сабраўся зарэзаць барана ў ахвяру багам.


— Пачакай, добры чалавек, яшчэ трыццаць дзён, — папрасіў яго герой. — Калі я вярнуся з небяспечнага палявання, разам прынясем ахвяру выратавальніку Зеўсу, а калі не вярнуся за гэты час, то няхай тваё ахвярапрынашэнне супакоіць мой цень.


— Дамовіліся, — згадзіўся селянін і пажадаў Гераклу ўдачы, хоць сам не верыў, што яны калі-небудзь пабачацца зноў.


Доўга блукаў па лесе герой і ўжо прыцемкамі пачуў грозны рык льва, ад якога задрыжаў лес. Ён пайшоў проста на гэты рык і прыйшоў да ільвінага логава. Гэта была пячора з двума выхадамі. Геракл заваліў адзін з іх каменнем і пачаў чакаць. Неўзабаве паказаўся велізарны леў з доўгай калматай грывай. Ён спыніўся насупраць героя і зароў так, што было чутна ва ўсёй Нямеі, паўсюль — і ў лесе, і ў гарах, і на раўніне. Геракл не разгубіўся, хутка напяў цеціву свайго лука і пусціў у звера стралу, а потым яшчэ і яшчэ, але стрэлы адскоквалі ад шкуры ільва, не робячы яму ніякай шкоды. Тады Геракл адкінуў непатрэбны лук і падняў цяжкую дубіну. З усяе сілы ён стукнуў драпежніка па галаве, але і дубіна не зрабіла яму нават драпіны. Агромністым скачком леў кінуўся да героя, а Геракл схапіў яго абедзвюма рукам за горла, сціснуў яму шыю і душыў да таго часу, пакуль звер не выпусціў дух.


А той парой Моларх ужо адвязаў барана ад дрэва і пацягнуў да абрыву, каб прынесці ў ахвяру падземным багам: заканчваўся трыццаты дзень — тэрмін, вызначаны Гераклам. Але не дайшоў земляроб да абрыву, бо ўбачыў, як весела крочыў да яго Геракл і здалёк паказваў львіную шкуру.


Калі Геракл падыходзіў да Мікенаў, людзі з крыкам разбягаліся, толькі ўбачыўшы шкуру і галаву велізарнага звера. Тым больш закалаціўся ад страху Эўрысфей.


— Не падыходзь блізка да гарадской брамы, — закрычаў мікенскі цар з вежы  і  распарадзіўся  наконт  другога  задання  герою: 
— Забі лярнейскую гідру!

Геракл паклаў здабычу перад гарадской брамай і падаўся выконваць другі загад Эўрысфея.


Геракл забіваў магутнага льва, пазней утаймоўваў магутных і пачварных жывёл голымі рукамі. Можна згадаць старазапаветнага героя Самсона, які таксама змагаўся з ільвом без зброі. Сучасныя міфолагі тлумачаць гэта тым, што героі змагаліся з ліхам у саміх сябе, пераадольваючы ніжэйшыя, жывёльныя пачаткі ў сваёй чалавечай прыродзе. Яшчэ адно тлумачэнне тычыцца каштоўнасці такой, “бязбройнай”, перамогі. Перамога больш каштоўная, больш значная, калі герой выкарыстоўвае толькі сваю фізічную сілу. Тады ён уяўляецца яшчэ больш магутным, настолькі магутным, што зброя яму непатрэбная.


Па адной з версій, Геракл пасля таго, як забіў нямейскага льва, заснаваў Нямейскія гульні, якія адбывалія ў Нямейскай даліне Аргаліды. (Па      другой — Адраст). А Зеўс адзначыў вялікі подзвіг свайго сына стварэннем сузор’я Льва, увайшоўшага ў дванаццаць знакаў Задыяка.


Эўрысфей у страхе перад доблесцю Геракла забараніў яму на будучае ўваходзіць у горад і загадаў паказваць здабычу, паклаўшы яе перад гарадской брамай. Сам ён хаваўся ў меднай бочцы пад зямлёй і аддаваў Гераклу загады на здзяйсненне подзвігаў праз свайго вяшчальніка Капрэя.

Лярнейская гідра (подзвіг другі)


Пачварная вадзяная змяя таксама была спароджана Тыфонам і Эхіднай, а выгадавана Герай. Жыла гідра ў вялікім балоце Лерны і мела дзевяць галоў, з якіх восем былі смяротнымі, а сярэдняя, дзевятая, — несмяротнай. Выпаўзаючы са свайго логава, гэтая пачвара знішчала і людзей, і жывёл. А калі яна, наеўшыся, засынала, то адно дыханне яе дзевяці галоў атручвала паветра, і той, хто ім дыхаў, хварэў і паміраў. Таму людзі баяліся нават набліжацца да балота і сяліліся як мага далей ад гэтай мясціны.


Геракл выправіўся ў Лерну са сваім сябрам Іалаем, які быў сынам Іфікла. Іалай кіраваў калясніцай, і калі яны даехалі да балота, застаўся з коньмі каля дарогі, а Геракл запаліў паходню і пайшоў шукаць гідру. Праз некаторы час ён заўважыў пасярод балота ўзгорак, зарослы кустамі. Адтуль данасілася грознае сыканне . Герой разагрэў на агні паходні стрэлы свайго лука і пачаў іх кідаць у логава гідры, каб выманіць яе адтуль. Хутка некалькі галоў высунуліся на доўгіх шыях, а потым паказалася і тулава, пакрытае луской і доўгі звівісты хвост. Геракл не дазволіў пачвары напасці на яго першай, хаця яна ўжо ўзнялася на сваім вялікім хвасце, каб накінуцца на ворага. Ён шчыльней захутаўся ў ільвіную шкуру, каб абараніць сябе ад змяінага джала, забег збоку і наступіў нагой на спіну звера, прыціскаючы яго да зямлі. Ён адсякаў мячом адну за адной страшныя галовы гідры, але нічога не мог зрабіць з ёй: на месцы адсечанай галавы вырасталі дзве другія, яшчэ страшнейшыя. А тут яшчэ з балота выпаўз рак, які клюшняй учапіўся герою ў пятку.


— Ага, двое на аднаго, — засмяяўся Геракл. — Думаеце, гэта справядліва? Не, бой няроўны. Але цяпер і я магу паклікаць на дапамогу!

· Іалай! — гукнуў ён сябра. Хутчэй да мяне!

Пакуль спяшаўся Іалай, Геракл расціснуў рака, але шмат сіпучых галоў гідры цягнулася да яго, разяўляла крывавыя пашчы. Геракл крыкнуў Іалаю, каб той развёў вогнішча і галавешкамі абсмальваў у гідры шыі, з якіх ён ссякаў галовы. Пасля гэтага новыя галовы не адрасталі. Апошняй галавой, якую нягледзячы на адчайнае супраціўленне, адсек Геракл, была бессмяротная. Герой спаліў яе, а абгарэлыя рэшткі закапаў у зямлю і на ўсялякі выпадак прыціснуў каменнай глыбай. У апошні раз пачвара стукнула хвастом і заціхла. Не губляючы ні хвіліны, Геракл рассек яе тулава і намачыў канцы сваіх стрэл у ядавітай жоўці. Стрэлы сталі смяртэльнымі, і раны ад     іх — невылечнымі.

Геракл і Іалай з перамогай вярнуліся ў Мікены, але перад брамай горада ўжо стаяў вяшчальнік Капрэй з новым загадам: ачысціць зямлю ад стымфалійскіх птушак.


Другі подзвіг Геракла — знішчэнне Лярнейскай гідры сведчыць пра тое, што герой не абмяжоўваўся прымяненнем толькі фізічнай сілы. Ён знайшоў, мабыць, адзінае выратавальнае рашэнне ў дадзенай сітуацыі дзякуючы свайму розуму, здагадлівасці.


Гера, удзячная герою за яго доблесную службу, змясціла выяву рака сярод дванаццаці знакаў Задыяка. Эўрысфей жа заявіў, што гэты подзвіг выкананы не па правілах, паколькі Гераклу дапамагаў яго пляменнік Іалай, і адмовіўся ўключаць яго ў лік дзесяці, якія павінен быў здзейсніць герой.

Стымфалійскія птушкі (подзвіг трэці)

Бліз аркадскага горада Стымфал, на беразе возера жылі драпежныя птушкі. Кіпцюры і дзюбы ў іх былі бронзавыя, а пёры медныя. Людзі казалі, што гэта Арэс калісьці завёў жахлівых птушак для сябе, а потым забыўся на іх. Птушак ужо была цэлая чарада, і яны за кароткі час знішчылі ўвесь ураджай навакольных палёў, а харчаваліся гэтыя забойцы людзей і жывёл чалавечынай. Яны падалі каменем чалавеку на грудзі і разрывалі ахвяру сваімі бронзавымі дзюбамі і кіпцюрамі. Калі птушкі ўзнімаліся ў паветра, то кідалі свае пёры нібы стрэлы, і ад іх не было ніякага паратунку.


Падумаў Геракл, што вераломны Эўрысфей паслаў яго на верную пагібель. Ён схаваўся пад развесістым дубам і пачаў назіраць за чырвонымі драпежнікамі, якія памерамі былі з жураўлёў. Герой разгледзеў, што ніводная страла не праб’е іх меднага пер’я і, можа, толькі ў момант, калі птушкі скідвалі свае пёры, а новыя яшчэ не адрасталі, яны былі прыступныя для нападу.


Раптам штосьці ўпала каля ног Геракла з неба, загрымеўшы на камені. Гэта Афіна скінула яму дзве медныя бразготкі. Геракл пачаў бразгацець імі і падняў такі лямянт, што птушкі як шалёныя павыляталі са сваіх гнёздаў і з крыкам пачалі кружыць над возерам. Яны крычалі так аглушальна, нібыта хацелі заглушыць незвычайныя для іх гукі, а потым, напалоханыя, замітусіліся і пачалі разлятацца ў розныя бакі, губляючы шмат пер’я. Геракл падняў над галавой шчыт, і ляцеўшыя зверху пёры-стрэлы не зрабілі яму шкоды. Як толькі заціх свіст падаючых пёраў, Геракл адкінуў шчыт, схапіў лук і пачаў пускаць у птушак стралу за стралой. Падбітыя драпежнікі падалі ў возера, на зямлю, а тыя, што засталіся жывымі, узнесліся ў неба і паляцелі далёка на ўсход, да берагоў Понта Эўксінскага, і ўжо больш ніколі не вярталіся ў Грэцыю.


І гэтае вельмі няпростае даручэнне Эўрысфея выканаў Геракл і вярнуўся ў Мікены, каб атрымаць чарговае.

Керынейская лань (подзвіг чацвёрты)


Сярод людзей хадзілі чуткі, што ў Керынеі (на мяжы Ахеі і Аркадзіі) жыве дзівосная лань з залатымі рагамі і меднымі нагамі. Пастухі распавядалі, што аднойчы бачылі, як яна стаяла высока на ўцёсе Керынейскіх гор і, згледзеўшы іх, як віхор паімчалася па лугах і палях, вытаптываючы пасевы. Паляўнічыя не раз выпраўляліся на пошукі прыгожай лані, але яна імгненна знікала з іх вачэй. Людзі здагадваліся, што гэтая незвычайная жывёліна належыць Артэмідзе. 


Калі Геракл атрымаў заданне прынесці лань у Мікены жывой, ён адразу падумаў пра вераломтсва Эўрысфея. Па-першае, амаль немагчыма было злавіць лань, бо яна была пужлівай і хуткай, да таго ж хавалася ў непралазных лясах і высокіх гарах, непрыступных для людзей. Па-другое, Геракл не хацеў гнявіць Артэміду, бо ведаў, з якой любасцю ставілася багіня да сваіх лясных гадаванкаў. Не ведаў герой, што Эўрысфей разлічваў яшчэ на адну акалічнасць: маўляў, Гераклу будзе цяжка здзейсніць гэты подзвіг, бо ён па свайму складу цела хутчэй барэц, а не бягун. Але нічога не заставалася Гераклу, як выправіцца ў дарогу і пачаць праследаванне лані.


Герой перабіраўся цераз горныя вяршыні, пераадольваў камяністыя кручы, глыбокія яры і цясніны, пераходзіў ўброд ручаі і рэчкі. І калі аднойчы лань з’явілася перад ім, хоць і на імгненне, пабліскваючы залатымі рагамі, ён упэўніўся, што знаходзіцца на правільным шляху. Услед за няўлоўнай прыгажуняй-жывёлінай Геракл прабег Атыку, Беотыю і Фесалію. Так ён апынуўся ў паўночнай Фракіі, а затым у краіне гіпербарэяў і ўжо амаль насціг залатарогую лань: хацеў схапіць, калі яна спынілася, але лань выслізнула і стралою паімчалася назад — на поўдзень, вяртаючыся ў Аркадзію. Цэлы год ганяўся Геракл за ланню, і ні разу за гэты час ні лань, не яе праследавацель не адпачылі.


Страціўшы надзею дагнаць лань, Геракл вырашыў выпусціць у яе стралу. Ён лёгка параніў жывёліну: страла прыкавала яе пярэднія ногі адну да адной, прайшоўшы паміж косцю і сухажыллем так, што не ўпала ні кроплі крыві. Пасля гэтага Гераклу ўдалося злавіць лань. Ён узваліў яе на плечы і паспяшыў цераз Аркадзію ў Мікены. Раптам у лесе перад ім паўстала ўзлаваная Артэміда. Лань пачала лашчыцца да сваёй гаспадыні. Багіня пагладзіла яе і сурова запытала Геракла:


— Як ты пасмеў пакрыўдзіць мяне, параніць маю любімую лань? Ці не ставіш ты сябе вышэй за багоў-алімпійцаў?!


— Не гневайся, багіня лясоў і ловаў! — пакорліва адказаў Геракл. — Я заўсёды ўшаноўваў багоў ахвярамі і ніколі не лічыў сябе роўным з імі. Не па сваёй волі праследаваў я тваю лань. Мне загадаў Эўрысфей, якому я павінен служыць па жаданню багоў.


Бачна было, як багіня змягчылася, палагаднела і не стала аднімаць лань у Геракла.


Герой даставіў цудоўную жывёліну ў Мікены. Баючыся Артэміды, Эўрысфей адмовіўся ад яе, і Геракл вярнуў лань багіні, выпусціўшы яе ў лес, на волю.


Здзяйсняючы трэці і чацвёрты подзвігі, Геракл праявіў сваё рэдкаснае майстэрства лучніка, якое часта дапамагала яму ў супрацьстаянні ліху (напр., у вызваленні Праметэя). Р. Грэйвс тлумачыць меткасць Геракла тым, што яго настаўнікам быў скіф Тэўтар (згодна з самай вядомай версіяй, — эхалійскі цар Эўрыт). Грэчаскія і рымскія лучнікі нацягвалі цеціву да грудзей, таму страла не ляцела далёка і галоўнай кідальнай зброяй у іх доўгі час заставалася дзіда. Не выключана, што дзякуючы лоўкасці, з якой скіфы карысталіся лукам, іх называлі нашчадкамі Геракла, а пра яго самога казалі, што ён завяшчаў свой лук Скіфу, адзінаму са сваіх сыноў, які мог сагнуць лук падобна бацьку.


З міфаў і трагедыі Сафокла “Філактэт” мы ведаем, што лук Геракла перайшоў да Філактэта, і ён быў бліскуючым стралком, які не ведаў промаху. Лук Геракла стаў залогам перамогі ахейцаў над ворагамі падчас Траянскай вайны. У рашаючы момант да Філактэта з’явіўся прывід Геракла і наказаў яму плыць да Троі.

Эрыманфскі вепр (подзвіг пяты) 


На гэты раз Эўрысфей загадаў Гераклу прынесці жывым дзікага вепра, які жыў на схілах гары Эрыманф у той жа Аркадзіі. Ён быў велічынёй з каня, з метровым лычом, з якога па баках пашчы вытыркаліся магутныя іклы. Гэтымі ікламі ды агромністымі капытамі драпежнік ушчэнт спустошваў палеткі сялян. Аднойчы сяляне адважыліся пайсці на шкодніка, падпільнавалі яго, але ні стрэлы, ні дзіды не бралі пачварнага дзіка, толькі раз’юшылі яго. Вепр кінуўся на паляўнічых, пазабіваў ды пакалечыў іх.


На шляху да Эрыманфа Геракл пераходзіў праз лясістую Фалою, дзе жылі некаторыя кентаўры пасля выгнання іх Лапіфам з Фесаліі. Стомлены і галодны Геракл падышоў да пячоры кентаўра Фола, сына Селена і німфы Меліі. Ён адрозніваўся ад іншых кентаўраў, сыноў Іксіёна і Няфелы, якія былі грубымі і дзікімі. Фол запрасіў Геракла ў пячору і пачаў частаваць яго смажаным мясам, хоць сам еў сырое.


— Я прывык мяса запіваць віном, — сказаў Геракл, — але ў вас яго, мабыць, няма.


— Віно ёсць, — адказаў ветлівы гаспадар. — Сам Дыяніс падарыў нам цэлую бочку добрага віна. Яна ў мяне захоўваецца ў цэласці, але я не магу адкрыць яе, бо даведаюцца кентаўры — і будзе тады гвалт.


Геракл угаварыў Фола, і сам адкрыў бочку. Яны пілі і весяліліся.


Раптам пачуўся тупат капытоў. Прывабленыя пахам віна збегліся да пячоры Фола кентаўры і акружылі яе. Даведаўшыся, што хтосьці чужы п’е іх віно, кентаўры схапілі хто вялізны камень, хто дрэва, хто сякеру і пачалі наступленне. Фол напалохаўся і схаваўся, а Геракл адбіваўся палаючымі галавешкамі. Дзікуны не ўціхамірваліся, жадаючы смерці чалавеку. Тады Гераклу прышлося ўзяцца за лук. Некалькі кентаўраў упалі мёртвыя, бо стрэлы былі атручаны крывёю лярнейскай гідры. Астатнія пабеглі, і герой праследаваў іх да самай Малеі, дзе яны шукалі выратавання ў Хірона. Ужо на вылеце страла, пушчаная Гераклам і прайшоўшая праз руку кентаўра Элата, трапіла ў калена Хірона. Калі герой пазнаў свайго старога сябра, ён быў вельмі засмучаны, падбег да яго, прыклаў да раны лекі, якія даў Хірон, перавязаў калена. Але рана была невылечная, і кентаўр, стогнучы, з падтрымкай Геракла пайшоў у сваю пячору. Ён казаў, што хоча памерці, але смерць не брала Хірона, бо ён быў бессмяротны. Пазней Праметэй згадзіўся стаць неўміручым замест яго, і Зеўс сцверзіў гэта абмен.


Геракл вярнуўся ў пячору Фола і, на вялікае сваё гора, знайшоў яго мёртвым. Калі Фол хаваў сваіх таварышаў, то выцягнуў стралу з раны аднаго з іх, пачаў яе разглядаць і здзіўляцца, як гэты маленькі кавалачак дрэва мог загубіць такіх вялікіх кентаўраў. Страла выслізнула з рук Фола і ўпілася яму ў нагу, адчаго ён адразу ўпаў мёртвым. Геракл пахаваў добразычлівага кентаўра і накіраваўся на паляванне за вепрам.


Сляды, якія небяспечны звер пакінуў на дрэвах сваімі ікламі, прывялі героя да логава. Гучным крыкам Геракл выгнаў яго адтуль. Звер грозна рохкнуў, намерваючыся напасці на лоўчага, але адчуў у ім магутную сілу і кінуўся ўцякаць. Герой праследаваў дзіка, пакуль не загнаў яго на вяршыню гары, засыпаную снегам. Геракл кінуўся да яго на спіну і звязаў. Потым ён узваліў вепра на плячо і спусціўся ў нізіну. Усе, хто сустракаў героя, радасна віталі яго, выратавальніка Аркадзіі, ад страшнай небяспекі. Калі Эўрысфей убачыў агромністага вепра і яго морду, ён так напалохаўся, што схаваўся ў медную бочку і адтуль закрычаў тонкім голасам:


— Ідзі хутчэй адсюль! Ідзі разам з вепрам! Калі хутка адыдзеш, атрымаеш менш небяспечную задачу!


Гэты невялікі міф ілюструе жыццё героя, яго паўнату і супярэчлівасць, яго радасці і пакуты, вялікія дзеянні і недарэчныя памылкі. Геракл — высакародны герой, які збаўляў людзей ад няшчасцяў. Ён утаймаваў вепра і тым самым даў магчымасць сялянам спакойна займацца сваёй мірнай працай. Геракл — весялун, які любіў сустрэцца з сябрамі за кубкам добрага віна. Згодна з Дыядорам, бочку з віном, якая захоўвалася ў Фола, Дыяніс падарыў кентаўрам з загадам не адкрываць яе да прыходу Геракла.


У баі з дзікімі кентаўрамі Геракл паказаў сябе воінам, які бездакорна валодаў зброяй (у міфе, магчыма, знайшлі адлюстраванне пагранічныя войны паміж элінамі і даэлінскімі горцамі Паўночнай Грэцыі). Перамога над дзікай жывёлай далася герою дзякуючы яго магутнай фізічнай сіле, а таксама яго вялікай працы. Геракл не мог ўсцешыцца сваёй перамогай над кентаўрамі, бо загінулі яго сябры. Ненарокам герой з’явіўся прычынай смерці лепшых з племені кентаўраў — Хірона і Фола, якія ўвасаблялі мудрасць і дабразычлівасць. Хоць і несвядома, герой памыліўся, даў магчымасць выявіцца свайму стыхійнаму пачатку. У такія моманты адбываецца “зніжэнне” вобраза Геракла ад боскага і гераічнага, што было ў ім, да больш чалавечага, і тым самым больш трагічнага.

Аўгіевы стайні (подзвіг шосты)







Як вам вядома, цар старажытнай Эліды








пакінуў па сабе незлічоныя неліквіды —








поўныя заскарузлага бруду стайні.








Клопат у Аўгія быў аднастайны,








толькі і ведаў, што множыў стойлы...

В.Вітка (“Аўгіевы стайні”)


“Менш небяспечная задача”, якую паабяцаў Эўрысфей Гераклу, была, як і папярэднія, цяжкая, але яшчэ і брудная. Трэба было вычысціць Аўгіевы стайні. Гэтым даручэннем Эўрысфей хацеў зняважыць героя і радасна ўяўляў, з якой агідай будзе ён вымушаны збіраць гной у кашолкі і цягаць яго на плячах.


Аўгій быў самым багатым царом не толькі ў сваёй Эладзе, але, мабыць, на ўсёй зямлі па колькасці статкаў быкоў, кароў, авечак, а таксама табуноў коней. У яго было трыста чорных з белымі, як снег, нагамі і двесці чырвоных, як пурпур, быкоў. Дванаццаць лепшых быкоў, якіх Аўгій прысвяціў свайму бацьку Геліясу, вызначаліся асаблівым хараством. Серабрыста-белыя, нібы лебедзі, яны абаранялі статкі цара ад нападу дзікіх звяроў, жыўшых на лясістых узгорках. Незлічоныя статкі пасвіліся на лугах ўрадлівай даліны ракі Алтэй. Па боскай міласці жывёла не хварэла і добра размнажалася. Скупы Аўгій і не думаў падарыць калі-небудзь каня ці быка суседу, альбо раздаць цялят пастухам. Цэлымі днямі ён займаўся падлікам быкоў, коней, авечак, і ні на што іншае ў яго не было часу. Слугі не паспявалі чысціць хлявы і стайні, і за некалькі гадоў у іх назбіралася процьма гною. Смурод разносіўся на ўвесь Пелапанес. А Аўгій нічога не заўважаў. Ён усё лічыў і лічыў.


Прыйшоў Геракл у Эліду, агледзеў наваколле жывёльнага двара, сам двор, пасля чаго сказаў Аўгію:


— Я вычышчу стайні і хлявы ад гною, калі ты аддасі мне дзесятую частку тваёй жывёлы.


Засумняваўся цар, запытаў:

· Колькі часу табе спатрэбіцца?

· Адзін дзень, — адказаў Геракл.

— Тады я згодны.


Аўгій быў упэўнены, што за адзін дзень горы гною не зможа прыбраць ніводны смяротны, таму і згадзіўся.


Між тым Геракл зрабіў праломы з двух бакоў мураванай сцяны, акружаўшай жывёльны двор, выкапаў глыбокую канаву, затым запрудзіў рэчышча Алтэя і з дапамогай канавы пусціў яго плынь проста ў царскія стайні. Імклівы водны паток змыў увесь бруд за паўдня. Геракл прынёс ахвяру Алтэю, каб рачны бог дараваў, што ён прымусіў ваду выконваць брудную працу, потым адрэмантаваў сцяну і накіраваўся ў палац.


— Я зрабіў усё, што абяцаў, — сказаў герой Аўгію. — Цяпер ты, цар, стрымай сваё слова.


Але сквапны цар не меў такога намеру.


— Нічога я не вінен табе! — заўпарціўся ён. — Гэта рака выканала тваю работу. З ёю я і магу расплаціцца, а з табой няма за што.


Нічога не сказаў Геракл, але затаіў крыўду на нягоднага цара. Праз некаторы час, калі герой вызваліўся ад службы Эўрысфею, ён адпомсціў Аўгію: з войскам пайшоў на Эліду і стралой паразіў яе цара!


Эўрысфей не залічыў цяжкую працу Геракла ў Аўгія ў лік подзвігаў, сцвярджаючы, што той здзейсніў яго за плату.


Ачысціць стайні (хлявы) Аўгія было даручана герою, бо гэтая праца лічылася звышчалавечай. Дзеля ачышчэння сваёй душы ад брыдоты забойства, ад усяго цёмнага ў ёй герой не грэбуе ніякай брыдкай працай.


Паколькі Гераклу спатрэбілася праявіць не толькі фізічную сілу і спрыт, але і кемлівасць, Дж. Фрэзер меркаваў, што ў першапачатковым варыянце міфа Афіна магла даць яму параду. Вучоны ўбачыў тыпалагічную еднасць гэтага грэчаскага міфа і скандынаўскай казкі “Гаспадынюшка”, у якой прынц, каб ажаніцца з дачкой велікана, павінен быў спачатку ачысціць тры стайні. Аднак кожная куча гною, якую ён падымаў на вілах, адразу станавілася ў дзесяць разоў большай. І тады прынцэса параіла яму перавярнуць вілы ўверх і карыстацца ручкай. Прынц прыслухаўся да парады і выканаў даручэнне велікана. Трэба пагадзіцца з Р. Грэйвсам, які лічыў гэтую казку пераказам грэчаскага міфа.


Паводле адной з версій, Геракл заснаваў Алімпійскія гульні менавіта ў гонар гэтага свайго подзвігу. Аб значэнні, якое надавалася подзвігу ў антычнасці, сведчыць яго адлюстраванні на метопах храма Зеўса ў Алімпіі, а таксама ў афінскім Тэсеёне, у рымскіх скульптурах Капіталійскага музея, у вазапісі.


Выраз “Аўгіевы стайні” папулярны ў гутарковай мове, які ўжываецца для акрэслення вельмі запушчанага, засмечанага памяшкання, а таксама надзвычайнага беспарадку ў справах, патрабуючых вялікіх намаганняў для яго ліквідавання.


“Аўгіевы стайні” — так назваў свой верш-прытчу В. Вітка. Міфалагічны матэрыял у ім канцэптуальна пераасэнсоўваецца і асучасніваецца. Беларускі паэт выкарыстоўвае грэчаскі міф для развенчвання палітычных міфаў, якіх было нямала ў айчыннай гісторыі ХХ ст. 

Крыцкі бык (подзвіг сёмы)


Доўга думаў Эўрысфей, што загадаць у сёмы раз Гераклу. Лютых пачвар-звяроў на грэчаскім мацерыку ён усіх знішчыў. І сказаў Эўрысфей, каб адправіўся Геракл на востраў Крыт і прывёў адтуль быка Пасейдона. Гэты бык быў у свой час падораны марскім богам крыцкаму цару Мінасу, каб той прынёс быка яму ў ахвяру. Але бык быў такі прыгожы і моцны, што Мінас пакінуў яго ў сваім статку, а закалоць для абраду загадаў іншага. Пасейдон узлаваўся і наслаў на быка шаленства. Бык вырваўся са стойла, уцёк з царскага двара і стаў гразой вострава — спустошваў усё на сваім шляху, разганяў статкі, забіваў людзей. Эўрысфей не сумняваўся, што Геракл справіцца з гэтай пачварай: у цара была магчымасць пераканацца ў моцы і спрыце героя, які знаходзіўся ў яго на службе. “Толькі як можна даставіць звера ў Мікены? — думаў Эўрысфей і зларадна ўсміхаўся. — Які карабель прыме на борт ашалелага быка?!”


Прыбыўшы на Крыт, Геракл знайшоў быка. Ён быў вялікі, з налітымі крывёю вачыма, белая пена падала з яго разяўленай пашчы. Бразгаючы парваным ланцугом і злосна равучы, звер наставіў на героя рогі і ўжо быў гатовы кінуцца, але Геракл апярэдзіў, схапіў яго за рогі сваімі магутнымі рукамі і ўскочыў на спіну. Бык брыкаўся, хацеў скінуць героя, але той моцна трымаў яго. Урэшце, адчуўшы неймаверную сілу, звер скарыўся і стаў зусім паслухмяным. Седзячы на шырокай спіне ўтаймаванага быка, Геракл пагнаў яго ў бок мора і прыплыў на ім у Аргаліду.


Эўрысфею было страшна глядзець на агромністага быка, і цар загадаў сваім слугам яго выпусціць. Бык ашалела панёсся праз увесь Пелапанес на поўнач, прыбег у Атыку, дзе і злавіў яго атычны Геракл — Тэсей.

Коні Дыямеда (подзвіг восьмы)


Адпраўляючыся ў Фракію на здзяйсненне чарговага подзвігу, Геракл сумняваўся ў яго высакароднасці. “Ці ёсць у мяне права, — гаварыў герой сам сабе, — пазбаўляць кагосьці яго маёмасці?!” Эрысфей загадаў яму здабыць коней, якія належалі фракійскаму цару Дыямеду. На гэты раз Геракл дазволіў суправаджаць сябе некалькім мікенцам, сярод якіх быў яго блізкі сябар Абдэр, сын Гермеса.


Геракл і яго спадарожнікі даведаліся на караблі ад маракоў, што Дыямед быў сынам Арэса і цараваў над бістонамі, вельмі ваяўнічым фракійскім племенем. Гэты жорсткі ўладар меў чатырох дзікіх коней, якіх ніхто не мог ні ўтаймаваць, ні запрэгчы ў калясніцу, а карміліся яны не травою, не збажыной, а чалавечынай. Дыямед жыў каля мора ў палацы, які нагадваў крэпасць з высокімі мураванымі сценамі і ахоўваўся воінамі. Калі паказваўся незнаёмы карабель, цар пасылаў сваіх слуг з запрашэннем у госці, частаваў, выхваляўся коньмі. Зацікаўленыя госці хацелі паглядзець на іх, і тады слугі Дыямеда кідалі людзей коням, якія іх пажыралі.


Пачуўшы пра коней-людаедаў, Геракл ужо не сумняваўся ў сваім жаданні адняць іх у лютага гаспадара і наогул пазбавіць свет гэтых пачвар. Герой заўважыў, як пахмурнелі твары яго спадарожнікаў, храбрых воінаў. І каб адцягнуць іх ад цяжкіх прадчуванняў, ён пачаў расказваць вясёлыя гісторыі са свайго жыцця. Неўзабаве рулявы паказаў на скалу, над якой высілася грозная крэпасць:


— Палац Дыямеда!


Геракл разам з таварышамі хутка сышоў на бераг і рушыў углыб горада па пратаптанай дарозе. Пачулася конскае іржанне. Герой уварваўся ў стойла і ўбачыў дзівосных коней, прыгожых і магутных. Яны круцілі галовамі, рылі капытамі зямлю, з іх раскрытых пашчаў вылятала крывавая пена. Коні з лютасцю глядзелі на сваіх будучых ахвяр. Геракл моцна стукнуў кулаком па галаве аднаму з коней, і калі той зашатаўся, накінуў на шыю аброць, якую яму падаў Абдэр. Так былі закілзаны ўсе коні, і герой пагнаў іх да мора.


Раптам на Геракла і яго спадарожнікаў напала войска Дыямеда з царом на чале. Геракл перадаў коней Абдэру.


— Вядзі іх хутчэй на карабель! — загадаў ён сябру. — А мы тут паваюем з фракійцамі.


Герой лёгка расправіўся з непрыяцелямі, помсцячы за шматлікіх загубленых імі людзей. Дыямеда ён забіў сваёй дубінай. Задаволены хуткай перамогай, ён вярнуўся на бераг, але Абдэра не знайшоў. Коні тым часам разбегліся па лугу. Убачыўшы крывавую пляму, Геракл зразумеў, што яго сябар не ўтрымаў шалёных коней і быў імі раздзёрты. У той жа момант Геракл хацеў забіць коней-людаедаў, але быў абавязаны выканаць загад Эўрысфея. Ён злавіў усіх коней і пагрузіў іх на карабель у загароджанае месца. Пасля гэтага насыпаў высокі ўзгорак на тым месцы, дзе загінуў Абдэр, а побач з ім заснаваў горад Абдэру.


Эўрысфей, атрымаўшы незвычайных коней, загадаў выпусціць іх на волю. Яны кінуліся ў лес, і там былі разарваны дзікімі звярамі.


Па сведчанні Гігіна, існавала версія, згодна з якой Геракл кінуў коням-канібалам на з’ядзенне самога Дыямеда.


Матыў зацугляння дзікага каня (коней) мае паралель у сюжэце міфа пра Белерафонта. Надзяванне аброці на дзікага каня ўваходзіла ў абрад каранацыі ў некаторых частках Грэцыі.


Звычайна да гэтага восьмага водзвігу Геракла дадаецца яшчэ адзін — з тых подзвігаў, якія не ўвайшлі ў кананічны лік дванаццаці. Па дарозе ў Фракію Геракл вырашыў наведаць свайго фесалійскага сябра Адмета, цара горада Феры.

Геракл у Адмета


Багата і шчасліва жыў Адмет. У свой час на працягу цэлага  года яму служыў сам Апалон. Бог пасвіў статкі Адмета з мэтай выкуплення забойства Піфона, ачышчэння ад пралітай ім крыві змея. Ветлівага і шчодрага цара Апалон аддзячыў урадлівасцю яго зямлі, павелічэннем статкаў і, самае галоўнае, дапамог яму дабіцца рукі прыгожай і добрай Алкестыды. Яе бацька, іолкскі цар Пелій, абяцаў аддаць дачку толькі за таго, хто сумее запрэгчы ў калясніцу льва і мядзведзя (варыянт — льва і вепра). Апалон даў Адмету такую сілу, што той выканаў цяжкае даручэнне. Развітваючыся з Адметам, Апалон зрабіў яму яшчэ адзін падарунак. Багіні лёсу мойры паабяцалі, што Адмет можа адтэрмінаваць сваю смерць, калі хто-небудзь замест яго дабраахвотна пойдзе ў царства ценяў. 


Час смерці прыйшоў нечакана і вельмі хутка, калі ў Адмета яшчэ былі малыя дзеці. Так распарадзілася Артэміда, якой цар не прынёс у ахвяру ў дзень свайго вяселля. Адмет пачаў шукаць дабраахвотніка: пытаў жабракоў, слуг, сяброў, урэшце — сваіх састарэлых бацькоў, але ніхто не выказаў жадання памерці замест яго. І толькі маладая, чароўная Алкестыда сказала мужу: 


— Любы, я з радасцю пайду за цябе на смерць. Усё роўна без цябе мне не жыццё. Толькі прашу аб адным: не прыводзь у дом мачаху нашым дзецям. Абяцай, і тады я спакойна пакіну гэты свет.


Адмет не хацеў такой ахвяры ад жонкі і заклінаў яе адмовіцца ад свайго намеру. Але яна была няўмольная.


Якраз у дзень, калі Алкестыда ляжала на смяротным ложы і гаротна развітвалася з мужам, дзецьмі, усімі блізкімі, у Феры ўваходзіў Геракл. У яго быў добры настрой, бо герой чакаў радаснай сустрэчы з сябрам.


Алкестыда заплюшчыла вочы, збляднеў яе твар, пахаладзела цела. Няўцешна заплакаў над памерлай Адмет. І тут слуга дакладвае яму на вуха аб прыходзе госця. Адмет паважаў Геракла і не мог адмовіць яму ў гасціннасці. Ён ласкава сустрэў госця, скрываючы ад яго сваё гора, загадаў падрыхтаваць у палацы пакой і добра пачаставаць героя. Сам жа адправіўся на пахаванне Алкестыды. Гераклу падалося дзіўным, што Адмет, заўсёды такі вясёлы, не стаў баляваць з ім. У рэшце рэшт ён разважыў, што кожны — сам сябе лепшая кампанія, узлёг за стол і пачаў падсілкоўвацца далікатнымі стравамі. Выпіўшы віна, герой развесяліўся, пачаў шумець, разгаварыўся са слугамі і прапанаваў выпіць з ім, аднак тыя збянтэжана адмаўляліся.


— Чаго вы смуткуеце, калі трэба весяліцца? — спытаў ён у слуг. — Чаго вы глядзіце на мяне так сурова? Гаспадар ваш зусім іншы. Вось зараз ён прыйдзе — тады пабачыце! 

Не вытрымаў стары слуга:


— Годзе, чужаземец! Не ведаешты, што жонка цара сышла сёння ў царства Аіда.


Геракл ведаў, як моцна Адмет кахаў сваю жонку. Тым больш шкадаваў ён, што так весела і шумна баляваў у доме, дзе вялікае гора, і падумаў пра далікатнасць сябра, які ўтаіў сваю маркоту ад яго. І дзеля сябра герой рашыўся на ўчынак, на які яшчэ ніхто не адважваўся. Ён адбярэ Алкестыду у бога смерці Таната!


Даведаўшыся, дзе знаходзіцца грабніца Алкестыды, Геракл паспяшаўся туды. Ён схаваўся за дрэвам і пачаў чакаць. Калі родныя разышліся ў жалобе, пачуліся ўзмахі чорных крылаў, павеяла магільным холадам і прыляцеў да грабніцы Танат па душу Алкестыды. Як толькі ён наблізіўся да нябожчыцы, герой кінуўся на Танаса і сціснуў яго магутнымі рукамі так, што бог смерці ад нечаканасці разгубіўся і ўпусціў свой меч на зямлю. Але затым пачалася барацьба, і ўжо ў абдымках Таната апынуўся Геракл, адчуўшы ледзяное дыханне смерці. Усё-такі перамог героя, звязаў бога смерці і патрабаваў, каб ён вярнуў жыццё Алкестыдзе.


Засмучоны Адмет сядзеў адзінока ў апусцелым палацы. Раптам шумна і весела ўвайшоў Геракл. Ён трымаў за руку жанчыну, закрытую пакрывалам.


— Хопіць сумаваць, сябар, — сказаў Геракл. — Суцешся! Паглядзі, якую красуню я прывёў табе. Прышлося пазмагацца нават з богам, але яна годная таго!


— Не, Геракл, аддай жанчыну каму іншаму. Я абяцаў Алкестыдзе...


Адмет застыў з раскрытым ротам, бо Геракл скінуў пакрывала.


— Ну, ці адобрыш мой выбар? — працягваў жартаваць герой.


Адмет кінуўся да жонкі, потым спыніўся, успомніў, што яна памерла, што ён сам пахаваў яе. Мабыць, гэта цень Алкестыды, бо стаіць моўчкі, не рухаецца.


— Не бойся, — супакоіў Адмета Геракл, — гэта не цень. Гэта твая жонка Алкестыда. А адваяваў яе ў Таната. Толькі трэба, каб дзень тройчы змяніў ноч, і яна пачне гаварыць, бо вызваліцца ад улады падземных багоў.


Горад ажыў, калі Геракл пакідаў яго. Героя прасілі яшчэ пагасціць, але ён спяшаўся. Яго чакалі вялікія справы.

Міф пра Адмета і Алкестыду першапачаткова ўваходзіў як складаная частка ў міфы пра Апалона, Геракла і арганаўтаў (Адмет быў удзельнікам паходу па залатое руно). Таму ён захаваўся ў некалькіх версіях, паміж якімі былі храналігічныя супярэчнасці. Міф склаўся ў адзінае цэлае дзякуючы Эўрыпіду, які распрацаваў яго, паклаўшы ў аснову сваёй трагедыі “Алкестыда”. Алкестыда — адзін з самых абаяльных вобразаў у грэчаскай міфалогіі — спарадзіла шмат рэцэпцый у літаратуры і мастацтве новага часу. Згадаем з драматычных твораў “Алкестыду” Г. Гофманасталя, з      паэтычных — “Алкестыду” Р. М. Рыльке, а таксама “Кактэйль” Т. Эліёта, які значным чынам асучасніў тэму. Вобраз Алкесты знайшоў музычнае ўвасабленне ў операх К.В. Глюка, Ж.-Б. Люлі, Э. Велеса, Г. Ф. Гендэля. У парыжскім Музеі Радэна захоўваецца яго скульптура “смерць Алкесты”.  

Пояс Іпаліты (подзвіг дзевяты)
Дачка Эўрысфея Адмета глядзелася ў прыгожае люстра з паліраванага срэбра і падабалася сама сабе. Вельмі да твару ёй быў бацькавы падарунак — цудоўны белы хітон з каляровай вышыўкай. Вось толькі пояс відавочна саступае яму ў красе. Дзяўчына перабрала ўсе свае паясы, але годнага так і не знайшла, а таму пабегла да бацькі скардзіцца:

— Ты кажаш, — пачала царэўна, — што я ні ў чым не маю патрэбы... Паглядзі, ці адпавядае цароваму падарунку гэты пояс з цьмянай спражкай?


Эўрысфей задаволена паглядзеў на сваю дачку-красуню, якая была жрыцай Геры.


— Дарэчы, — заўважыла Адмета, — у апошні час усе толькі і гавораць пра пояс Іпаліты, які атрымала яна, царыца амазонак, ад свайго бацькі Арэса. Цікава было б убачыць яго...


Эўрысфей аж падскочыў у крэсле.


— Мілая, — узрадавана закрычаў ён, — ты будзеш мець пояс Іпаліты!


Эўрысфей уяўляў цяжкасць свайго чарговага даручэння Гераклу. Вельмі няпроста адняць што-небудзь у ваяўнічых амазонак. Яны храбра змагаюцца з мужнымі героямі, ды яшчэ і Арэсу не павінна спадабацца, што хтосьці будзе абражаць яго дачку.


У той жа дзень Геракл разам з некалькімі таварышамі адплылі на караблі ў Феміскіру — сталіцу амазонак. Яны павінны былі дасягнуць далёкіх берагоў Понта Эўксінскага, дзе знаходзілася краіна Іпаліты. Па шляху мараплаўцы наведалі востраў Парас, які знаходзіўся ў Эгейскім моры і славіўся сваім мармурам. На гэтым востраве жылі сыны Мінаса, якія нікога не пускалі ў сваю краіну. Двое спадарожнікаў Геракла сышлі на бераг і былі забіты. Раз’юшаны такой несправядлівасцю Геракл пайшоў вайной на Мінасавых сыноў. Яны не вытрымалі націску і схаваліся за тоўстымі сценамі горада. Геракл са сваім малым атрадам акружыў горад і трымаў яго ў аблозе да таго часу, пакуль ворагі не папрасілі літасці. Яны прапанавалі Гераклу ўзяць замест яго двух загінуўшых таварышаў дваіх з абложаных, каго ён захоча. Геракл узяў унукаў Мінаса — Алкея і Сфенела і зняў аблогу.


Праз Гелеспонт і Басфор прыплылі мараходы ў Мізію да цара пафлагонцаў Ліка, які прыняў іх з вялікай гасціннасцю. У сваю чаргу, Геракл дапамог Ліку ў вайне з бебрыкамі, абараніў ад іх нападу яго зямлю і заваяваў у бебрыкаў частку іх зямлі, якую аддаў Ліку, і той назваў яе Гераклеей.


Па рацэ Фермадонту Геракл з таварышамі даплыў да Феміскіры. На беразе іх чакалі ўзброеныя жанчыны. У іх былі скураныя шлемы, невялікія шчыты ў форме паўмесяца, медныя лукі, а ў руках яны трымалі сякеркі з двума лязамі. Гэта была варта амазонак, якая не пускала Геракла ў горад. І тут на цудоўным кані прымчалася сама царыца Іпаліта ў суправаджэнні ваяўнічых сябровак. Калі яна даведалася, што герой з волатаўскай    постаццю — гэта Геракл, яна лоўка саскочыла з каня, падышла да яго і сказала:

— Пра твае подзвігі, Геракл, вядома ва ўсіх краінах. Які ж ты здзейсніш у нашай?


— Гэта залежыць ад цябе, слаўная царыца амазонак! — з павагай і годнасцю адказваў герой.


— Няўжо сын Зеўса прыехаў памерыцца сілай з жанчынай? — здзівілася Іпаліта.


— Вельмі не хацелася б рабіць гэта ў баі, — прамовіў, шматзначна ўсміхаючыся Геракл.


— І мне таксама небязбоязна, — шчыра прызналася амазонка. — Стрэлы, падобна, адлятаюць ад тваіх мускулаў замест таго, каб пранізаць іх. І ўсё ж, яка мэта твайго прыбыцця, герой?


— Не па сваёй волі я стаю перад табой, царыца, хоць мне прышлося для гэтага адолець вялікі шлях па бурным моры. Прыслаў мяне сюды ўладар Мікенаў Эўрысфей па твой шыкоўны пояс. Яго захацела царэўна ў падарунак. А па жаданню багоў у мяне няма права адмовіць Эўрысфею.


Іпаліта задумалася. Яна даражыла сваім поясам, атрыманым ад бога. Але ёй так спадабаўся Геракл! Можа, ён не ад’едзе адразу, а застанецца пагасціць... Царыца ўжо дакранулася да спражкі, каб расшпіліць, і тут адна з амазонак — гэта была Герак, прыняўшая такі воблік, — рванулася наперад з крыкам:


— Не вер яму, Іпаліта! Не верце яму, сяброўкі! Ён хоча выкрасці нашу царыцу і зрабіць яе рабыняй! Глядзіце! Карабель, што прывёз яго, нагатове.


Амазонкі выхапілі лукі і стрэлы. Вочы ў іх загарэлія шалёным агнём. Яны напалі на Геракла і яго спадарожнікаў і распачалі бой.


З сякерай у руках неслася на героя, як віхор, на сваім шпаркім кані Аэла. Геракл на ўсім скаку выбіў у яе з рук зброю. Амазонка кінулася наўцёкі, але страла дагнала яе. Другая ваяўніца, Пратоя, якая паразіла некалькіх таварышаў Геракла, была таксама забіта ім. Адважна ў самых небяспечных месцах білася Іпаліта, і яна была смяротна паранена стралою. На Геракла напалі адразу тры амазонкі — спадарожніцы Артэміды, якія выдатна валодалі зідамі, але на гэты раз праціўнік аказаўся мацнейшым, і яны ўпалі на зямлю, прыкрываючыся сваімі шчытамі. Многія амазонкі былі забіты, некаторых Геракл узяў у плен, астатнія разбегліся.


Шкадуючы, што для здабывання пояса Іпаліты прышлося праліць кроў, ды яшчэ жаночую, пакідаў краіну амазонак Геракл. Праплываючы міма Троі, ён убачыў дзяўчыну, асуджаную на з’ядзенне марской пачварай. Гэта была дачка траянскага цара Лаамедонта Гесіёна. Геракл паабяцаў вызваліць яе, але патрабаваў за гэта боскіх коней, якія падаравалі Лаамедонту самі багі. Цар згадзіўся, але калі Геракл выратаваў Гесіёну, з вялікай цяжкасцю перамогшы пачвару (прышлося скочыць у пачвараву глотку і ўспароць ёй пясонку), Лаамедонт адмовіўся ад свайго абяцання. Геракл прыгразіў цару помстай і паспяшыў у Аргаліду, каб уручыць Эўрысфею пояс Іпаліты і даведацца пра новае даручэнне.

Каровы Герыёна (подзвіг дзесяты)


Абдумваючы новае заданне для Геракла, Эўрысфей вырашыў, што героя трэба адправіць у такое месца, куды б ён дабіраўся шмат часу, можа, месяц, а, можа, і болей. І ўспомніў цар, што дзесьці на заходнім краі зямлі, бліз берагоў Акіяна ёсць востраў Эрыфія. Пра яго спявалі аэды і, калі верыць ім, на зялёных лугах гэтага далёкаг вострава пасвіцца статак чырвоных кароў, які належыць трохгаловаму волату Герыёну. Эўрысфей паклікаў Геракла і загадаў яму прывесці ў Мікены кароў Герыёна.


Геракл выправіўся ў вельмі далёкі шлях адзін. Ён прайшоў усю Грэцыю і ўсю Еўропу, ішоў праз лясы, горы, палеткі, забіў шмат дзікіх звяроў і нарэшце дасягнуў краю зямлі. Герой падышоў да высокіх гор на краі зямлі і пачаў шукаць выхад да Акіяна. Але горы стаялі суцэльнай непраходнай сцяной. Тады ён расхістаў дзве вялізныя скалы і, напружыўшы сваю магутную сілу, рассунуў іх. Паміж скаламі хлынула вада. Гэта Міжземнае мора злучылася з Акіянам, стварыўся Гібралтарскі праліў (па другой версіі, дасягнуўшы Тартэса, Геракл паставіў на паўночным і паўднёвым берагах праліву, які аддзяляе Еўропу ад Афрыкі, дзве, каменныя стэлы — т. зв. Гераклавы слупы).


Да Эрыфіі было яшчэ далёка. “Як дабрацца да вострава? — думаў герой. — Як пераплыць Акіян?” І тут у небе з’явілася вогненная калясніца Геліяса, якая спускалася да водаў Акіяна. Палаючыя праменні асляпілі Геракла, і ён накіраваў свой грозны лук на Геліяса. Той не чакаў ад чалавека такой адвагі, але не раззлаваўся, а нават усміхнуўся, спыніў сваіх коней і спытаў:


— Хто ты, смяльчак? Не ведаеш, што багі бессмяротныя?! Чаго хочаш ад мяне?


Геракл быў збянтэжаны з-за сваёй нястрыманасці і прамовіў:


— Даруй мне, бессмяротны! Я Геракл, сын Зеўса. Дапамажы пераправіцца на востраў Эрыфея, дзе пасвяцца каровы Герыёна.


Геліяс узяў героя ў свой залаты човен, і яны паплылі па Акіяне... Было ўжо цёмна, калі Геракл сышоў на бераг Эрыфіі. Яму нічога не заставалася, як закруціцца ў ільвіную шкуру і чакаць раніцы. Абудзіў яго зацяты і хрыплы брэх. Геракл убачыў, што сапраўды знаходзіцца на чырвоным востраве. Усё навокал — скалы, дарога, вялікі двухгаловы сабака, што стаяў перад ім і злосна брахаў, было чырвонага колеру. Сабака кінуўся на героя, а той схапіў сваю дубіну і агрэў пачвару так, што яна ўжо не ачуняла. Забіў Геракл і велікана-пастуха, які накінуўся на яго, размахваючы сваёй пастухоўскай дубінкай. У яго і барада, і твар, і вопратка — усё было чырвонае. Ужо ніхто не перашкаджаў Гераклу гнаць статак чырвоных кароў да берага, дзе чакаў залаты човен Геліяса. Але тут замычалі, зарыкалі каровы, і з лесу выбег сам Герыён. Велікан меў тры тулавы, што зрасліся разам, тры галавы, шэсць рук і шэсць ног. Ён кінуў у Геракла адразу тры дзіды, але герой адхіліўся ўбок, і яны пранесліся міма. Геракл пусціў стралу, якая працяла вока адной з галоў Герыёна. Велікан завыў ад болю і кінуўся на героя, размахваючы ўсімі рукамі. Але на дапамогу Гераклу прыйшла Афіна, і той некалькімі ўдарамі дубіны ўлажыў пачвару напавал.


Геракл перавёз кароў праз бурныя воды Акіяна і апынуўся ў Іберыі, цяперашняй Іспаніі, на поўдні Еўропы. Тут ён адпусціў кароў пасвіцца і сам адпачыў. Абудзіўшыся з першымі промнямі Геліяса, герой пагнаў статак ў Аргаліду. Эўрысфей не дадумаўся, што акрамя мора ў Аргаліду ёсць доўгі шлях сушай — па ўзбярэжжы Ібрыі, Галіі (цяперашняй Францыі, Заходняй Швейцарыі і Бельгіі), Італіі. У той час па берагах гэтых зямель не было грэчаскіх калоній. На месцы будучага Рыма Геракл схапіўся з разбойнікам Какам, які выкраў карову з яго статка. На поўдні Італіі вырвалася са статка самая наравістая карова, кінулася ў мора і паплыла праз праліў да вострава Сіцылія. Прышлося перадаваць кароў Гефесту і спяшацца за бяглянкай у Сіцылію. Цудоўную карову прысвоіў там і далучыў да свайго статка сын Пасейдона, цар Эрыкс. Ён сказаў, што аддасць карову толькі тады, калі Геракл пераможа яго ў паядынку. Геракл перамог і забіў нахабнага цара. Вярнуўшыся ў Італію разам з каровай, якая паслухмяна ўлілася ў статак, Геракл прадоўжыў шлях.


Калі было ўжо недалёка да Фракіі, Гера наслала на кароў шаленства, і яны разбегліся куды каторая. Давялося Гераклу пабегаць. Ужо не за адной, а за ўсімі каровамі. Большасць з іх злавіў у Фракіі, непадалёк ад таго месца, дзе здабываў коней-людаедаў. Герой пералавіў і ўціхамірыў бяглянак, пасля чаго правёў іх праз увесь Пелапанес у Аргаліду. Эўрысфей, каб задобрыць сваю апякунку Геру, з дапамогай якой ён спадзяваўся даканаць на дзіва жывучага Геракла, прынёс усіх кароў ёй у ахвяру.


Пра статак Герыёна згадваецца ўжо ў паэме “Тэагонія” Гесіёда. Назва вострава Эрыфія, дзе пасвіліся каровы, паходзіць ад слова “чырвоны”. Лакалізавана Эрыфія ў далёкім Акіяне, там, дзе заходзіць сонца і афарбоўвае захад у багрова-чырвоны колер. У гэты колер было афарбавана ўсё на востраве, і каровы таксама.


Існуе спроба патлумачыць дзесяты подзвіг Геракла жаданнем героя заваяваць жанчыну. У патрыярхальнай Грэцыі быў звычай выкупляць нявесту за грошы, атрыманыя ад продажу ўкрадзенай скаціны, і жанчын ацэньвалі пэўнай колькасцю галоў жывёлы. Паступова міф аброс зусім іншым матэрыялам.


У дачыненні “Гераклавых Слупоў” антычная традыцыя мае дваісты погляд. Звычайна яны ідэнтыфіцыруюцца з Кальпай (Гібралтар) на паўночным беразе праліву і Абілай (Абіліка, Кеўта) — на паўднёвым. Гэтыя дзве гары размешчаны на ўсходніх канцах мысаў, замыкаючых Міжземнае мора з поўначы і з поўдня. Адны крыніцы (як і ў міфе) паведамляюць, што Геракл рассунуў гэты дзве гары, якія калісьці былі злітыя ў адну, і гэтым самым адкрыў доступ да Акіяна. Другія — што Геракл сузіў праліў, каб перашкодзіць марскім пачварам пранікаць з Акіяна ў Міжземнае мора.


І зноў напрошваецца паралель з вавілонскім героем Гільгамешам, які таксама выпраўляўся ў пажарожжа, аналагічнае падарожжу Геракла на Эрыфію і дасягаў гор усходу і закат на краі зямлі. Ужо згадвалася, што абодвы героі забівалі льва і насілі яго шкуру. Як і Геракл, Гільгамеш адольваў гіганцкага быка, знаходзіў (потым губляў) таямнічую кветку вечнай маладосці (Геракл — яблыкі Гесперыдаў), здзяйсняў падарожжа з богам сонца і г. д. Героі адчувалі ў сабе сілы, дазваляўшыя ім выступіць супраць багоў. Геракл нацягваў цеціву, цэлячыся ў Геліяса; Гільгамеш адкрыта абражае шчадралюбную Іштар, не саромечыся ў выразах.


З дзесятым подзвігам Геракла звязваюць наведванне ім Скіфіі. Грэчаскія каланісты, якія жылі на паўночным і заходнім берагах Понта Эўксінскага, уключылі ў міф пра кароў Герыёна скіфскага Геракла — героя-лучніка. Як паведамляюць познія крыніцы, Эхідна змусіла Геракла ўступіць з ёю ў шлюб і нарадзіла ад яго трох сыноў: Агафірса, Гелона і Скіфа. Скіф, як ужо адзначалася, змог нацягнуць лук, пакінуты Гераклам. Ён змог таксама падперазацца бацькавым поясам і згодна з завяшчаннем Геракла, стаў уладаром Скіфіі, ад якога вялі свой род скіфскія цары.

Усе дзесяць подзвігаў Геракл здзейсніў за восем гадоў і адзін месяц. Эўрысфей не залічыў яму перамогу над лярнейскай гідрай і ачышчэнне Аўгіевых стайняў, даў новае даручэнне, перакананы, што ўжо гэтае герою ніяк не выканаць.

Яблыкі Гесперыдаў (подзвіг адзінаццаты)


— Схадзі на край свету, — загадаў Эўрысфей Гераклу, — і здабудзь тры залатыя яблыкі з саду Гесперыдаў.


Цудоўнагалосыя німфы Гесперыды жылі на далёкім захадзе, ля Акіяна, дзе Дзень сыходзіўся з Ноччу. Яны даглядалі сад, у якім расла яблыня, схіляўшая да зямлі цяжкія галіны, а ў зелені хаваліся залатыя плады. Яблыкі давалі чалавеку неўміручасць і вечную маладосць, а дрэва гэтае вырасціла маці-зямля Гея ў падарунак Геры на яе вяселле з Зеўсам. Сад знаходзіўся на схілах Атласкіх гор, дзе завяршалі свой шлях стомленыя коні з сонечнай калясніцы і дзе тысяча авечак і тысяча кароў Атланта, бацькі Гесперыдаў, пасвіліся на яго пашы. Ахоўваў цудадзейныя яблыкі бессмяротны дракон, сын Тыфона і Эхідны, у якога было сто галоў, і ён быў здольны выдаваць разнастайныя галасы.


Геракл накінуў на спіну ільвіную шкуру, узяў дубіну, цераз плячо перакінуў лук і бадзёра пакрочыў да саду Гесперыдаў, хаця не ведаў, дзе яго шукаць. Але ж яму не прывыкаць дабівацца немагчымага! Герой зноў абышоў усю Грэцыю, блукаў па Еўропе, Азіі і Лівіі, але саду Гесперыдаў так і не знайшоў. Тады ён пайшоў на самую крайнюю поўнач, да бясконцых водаў Эрыдана, дзе ўжо быў адзін раз. Німфы пазналі яго і параілі звярнуцца да прадказальніка, марскога боства Нерэя. Геракл схапіў у абдымкі старога, калі той спаў, і не выпускаў з рук, нягледзячы на яго шматлікія ператварэнні, і так прымусіў сказаць, дзе расце дрэва маладосці.


Даведаўшыся ад Нерэя пра свой далёкі шлях, Геракл загадаў, каб бог перанёс яго цераз мора ў Лівію. Доўга ішоў герой па сыпучых пясках пустыні, як раптам яму перагарадзіў шлях велікан росту з карабельную мачту і грозна закрычаў:

· Хто ты? Што табе трэба ў маёй пустыні?

· Я — Геракл, сын Зеўса, іду на край свету па залатыя яблыкі

Гесперыдаў, — міралюбна адказаў герой. — А ты хто?


— Я гаспадар Лівіі! Я Антэй, сын Пасейдона і маці-зямлі Геі, — зноў пракрычаў велікан. — А ты павінен дужацца са мной. Калі пераможаш мяне ў барацьбе — пойдзеш далей, не пераможаш — застанешся тут, у пясках, навек.

Не ведаў Геракл, што перад ім забойца многіх, ні ў чым не павінных, людзей. Антэй меў звычай прымушаць усіх падарожнікаў дужацца з ім да поўнай знямогі, а затым бязлітасна забіваў свайго праціўніка. Ён заўсёды перамагаў, бо быў не толькі ўмелым атлетам, але і аднаўляў свае сілы, дакранаючыся да зямлі. Чарапамі сваіх ахвяр ён пакрыў дах храма Пасейдона. Гэты гігант жыў у пячоры, карміўся ільвіным мясам і спаў на голай зямлі, каб не толькі захаваць, але і павялічыць сваю і без таго празмерную сілу.


Перад тым, як сыйсціся ў паядынку, абодвы ўдзельнікі скінулі з сябе ільвіныя шкуры. Геракл на алімпійскі манер нацёр сваё цела алеем, а Антэй пасыпаў ногі гарачым пяском на той выпадак, калі будзе недастаткова яго дакранання да зямлі праз падэшвы ног. Спачатку яны кружыліся адзін вакол аднаго, выбіраючы момант для нападу. Потым разам напалі, сціскаючы адзін аднаго з усяе сілы. Геракл хацеў прыберагчы сілы і стаміць Актэя, вялізнага і цяжкага, які быў не менш дужэйшым за яго, але не такім спрытным. Ён кінуў гіганта на зямлю і здзівіўся, што той адразу ўсхапіўся і рынуўся ў барацьбу, быццам з адноўленай сілай. Яны зноў дужаліся, і другі раз Геракл паваліў Антэя, і зноў ён, дакрануўшыся да зямлі, хутка ускокваў і ўпарта кідаўся на праціўніка, альбо адбіваў яго ўдары. Калі велікан паваліўся на зямлю ў трэці раз, Геракл заўважыў, як наліваюцца яго мышцы і як цела набіраецца сілы. Герой усё зразумеў, і тады ён імкліва напаў на Антэя, схапіў яго і, напружыўшыся, узняў высока над зямлёй і трымаў, пакуль той не аслабеў і не задыхнуўся ў магутных руках.


Пасля Лівіі Геракл прыйшоў у Егіпет, дзе царом быў яшчэ адзін сын Пасейдона — Бусірыс. Егіпет на працягу дзевяці гадоў пакутаваў ад няўроду, і вучоны-прадказальнік Фрасій, які прыйшоў з Кіпра (магчыма, ён брат Пігмаліёна), сказаў, што няўрод спыніцца, калі егіпцяне кожны год будуць заколваць чужаземца на алтары Зеўса. Тады Бусірыс першым ахвяраваў Фрасія і штогод забіваў прыбываўшых у краіну чужаземцаў.


Калі Бусірым убачыў соннага Геракла на беразе Ніла, то загадаў звязаць яго. Прынеслі героя ў храм, поўны народу. Жрэц запаліў агонь каля ахвярніка і ўзяў востры і доўгі нож. Тады Геракл напружыўся і разарваў ланцуг, а яго абрыўкам забіў жраца. У гневе герой расшпурляў царскую варту, выхапіў з рук Бусірыса меч і закалоў жорсткага цара.


Геракл падарожнічаў па Азіі, дасягнуў Каўказа і прыйшоў да скалы, да якой быў прыкуты Праметэй. Стралой з лука ён забіў арла і вызваліў ад пакут тытана (Гл. “Вызваленне Праметэя” ў І ч. дапаможніка).


Нарэшце дабраўся герой да краю свету, дзе магутны Атлант трымаў на плячах нябесны купал. Геракл помніў параду Праметэя (варыянт — Нерэя), што не трэба рваць яблыкі самому, але выкарастаць для гэтага Атланта, і таму, назваўшы сябе, сказаў яму:


— Мне загадалі здабыць тры залатыя яблыкі з саду Гесперыдаў. Але я чуў, што толькі ты, вялікі тытан, можаш сарваць іх. Зрабі добрую справу, прынясі яблыкі!


Атлант з радасцю згадзіўся, бо даўно марыў пра які-небудзь перадых.

— Сад пільнуе ставокі дракон, але яго не баяцца мае дочкі Гесперыды… Яны і дапамогуць мне. Вось толькі… патрымай неба, пакуль я схаджу ў сад.


Геракл паклаў на зямлю ільвіную шкуру, зброю і падставіў свае шырокія плечы пад нябесны купал. Яму ніколі не прыходзілася трымаць на сабе такі цяжар: ад напругі ўспухлі мускулы, лоб і усё цела пакрыліся потам, ногі па шчыкалатку ўвайшлі ў зямлю. Здавалася, Атланта не было цэлую вечнасць… Ён вярнуўся з яблыкамі, але не спяшыў забіраць сваю ношу назад.


— Хочаш, я сам аднясу цудадзейныя яблыкі, — прапанаваў тытан Гераклу, — толькі скажы куды. А ты патрымаеш неба некалькі месяцаў…


Геракл ледзьве не згадзіўся, бо не хацеў пакрыўдзіць таго, хто выканаў яго просьбу, але своечасова ўспомніў другую параду Праметэя, што згаджацца ні ў якім разе нельга.

· Добра, Атлант, — адказаў Геракл хітрасцю на хітрасць, — я згодзен.

Аднясеш яблыкі ў Мікены цару Эўрысфею. Толькі дазволь мне зрабіць пад плечы падушку са шкуры.


Атлант паклаў побач яблыкі, зноў стаў на сваё месца і зноў узваліў неба сабе на плечы. Тады Геракл хутка падняў з зямлі дубіну, лук, калчан, сабраў яблыкі і са словамі “Бывай, Атлант!” шпарка, не азіраючыся, пакрочыў у патрэбным кірунку.


Эўрысфей быў настолькі ўражаны, убачыўшы перад сабой жывога Геракла з каштоўнымі яблыкамі ў руках, што адмовіўся ад іх. Не яблыкі былі патрэбны цару, а гібель героя. Геракл перадаў яблыкі Афіне, а багіня вярнула іх Гесперыдам.


Яблыкі, якія давалі вечную маладосць, вяртаюцца Афінай зноў у сад на краі свету, бо інакш парушылася б усталяваная багамі гармонія, раўнавага жыцця і смерці.


Падзейны фон гэтага, адзінаццатага, подзвігу Геракла вельмі разнастайны, нават стракаты. Ён увабраў некалькі асобных міфаў, якія не ўвайшлі ў канон дванаццаці подзвігаў героя. Гэта міфалагічныя расповяды пра лівійскага велікана Антэя, егіпецкага цара Бусірыса, пра вызваленне Праметэя, а яшчэ ў структуру гэтага міфа ўвайшоў адзін з самых старажытных міфаў — пра паядынак Геракла з разбойнікам Кікнам (Лебедзем).


Кікн быў сынам Арэса, братам фракійскага цара Дыямеда, які аддаваў падарожнікаў на з’ядзенне сваім коням. Кікн захапіў свяшчэнны гай Апалона ў фесалійскіх Пагасах і нападаў на людзей, якія накіроўваліся ў Дэльфы, рабаваў і забіваў іх. Ён абрыднуў багам сваёй жорсткасцю і выхваляннем, і Апалон навёў яго на думку выклікаць на паядынак Геракла. Геракл прыехаў са сваім пляменнікам Іалаем, які быў вознікам. Супраць іх выйшлі Кікн і Арэс на конях. Калі Геракл сышоў з калясніцы, Кікн таксама заспяшыў і першы кінуў дзіду. Яна застрала ў шчыце Геракла, які падарыў яму Зеўсю Геракл кінуў сваю дзіду ў прамежак між шчытом і шлемам Кікна, і той захістаўся. Але лёсам не была прызначана сыну Арэса смерць. Усё цела Кікна пакрылася беласнежным пер’ем, і ён, ператварыўшыся ў лебедзя, узнёсся ў неба, каб больш ніколі не шкодзіць людзям, а толькі радаваць іх погляд.


Міф пра Кікна вядомы нам дзякуючы паэме “Шчыт Геракла”, якая належала паэту  Гесіёдаўскага кола (VІІ ст. да н. Х.).


На міф пра Бусірыса адклікаўся Герадот, якому ён падаўся вельмі наіўным. “Бацька гісторыі” не мог зразумець, адкуль у гэтым міфе з’явілася ўяўленне аб чалавечых ахвяраваннях. Дыядор Сіцылійскі спасылаўся на грэчаскага філосафа і гісторыка IV—ІІІ ст. да н. Х. Гекатэя Абдэрскага, сцвярджаўшага, што ў міфе пра Бусірыса грэкі адлюстравалі ўяўленне аб негасцінных адносінах егіпцян да чужаземцаў. Падобным чынам асэнсоўваў гэты міф вялікі вучоны эпохі элінізму Эратасфен.


Паядынак Геракла з Антэем — адзін з самых папулярных сюжэтаў грэчаскай міфалогіі, аб чым сведчыць вялікая колькасць дайшоўшых да нас антычных ваз з адлюстраваннем барацьбы герояў. У новы час гэты сюжэт натхняў фларэнтыйскага скульптара XV ст. А. Палаёла, а пазней — такіх вялікіх жывапісцаў, як Я. Тынтарэта і Дж. Цьепала.


У паэзіі назіраецца канцэптуальнае перанясенне акцэнту з вобраза Антэя, увасабляўшага ў міфе разбуральны, стыхійны пачатак, на вобраз Антэя, які ўвасобіў няспынную, жыццесцвярджальную повязь чалавека з роднай зямлёй, краінай. Менавіта такім, прытчавым, сэнсам прасякнуты ўсе радкі не вялікага, але вельмі пранікнёнага верша М. Багдановіча:

Калі зваліў дужы Геракл у пыл Антэя,

Як вецер валіць поўны колас да раллі, —

Ўдыхнула моц у грудзі сына мацер Гея,

І вось, цвярды, як дуб, яшчэ, чым перш, сільнее,

Ён, напружыўшыся, падняўся ўраз з зямлі...

Верш вызначаецца сімвалічна-міфалагічнай трактоўкай душэўнага стану паэта, які ў прадчуванні свайго трагічнага канца прынікнуў да радзімай зямлі, і яна вярнула яго да жыцця, уліўшы новыя сілы ў “слабеючыя жылы”.

Кербер (подзвіг дванаццаты)


Самым цяжкім і самым небяспечным подзвігам Геракла на службе ў мікенскага цара быў апошні.

— Спусціся ў царства мёртвых і прывядзі Кербера, — загадаў Эўрысфей герою.


Такі загад — з тых, што не выконваюцца. Змрочнае царства Аіда знаходзілася дзесьці на краі свету пад зямлёй. Той, хто трапляў туды, назад не вяртаўся, бо страшэнны сабака Кербер усіх прапускаў у Аід, але нікога не выпускаў. Вартавы падземнага царства, ён, як Хімера, нямейскі леў, лярнейская гідра і іншыя жахлівыя пачвары, быў спараджэннем Тыфона і Эхідны. Ад аднаго выгляду гэтага магутнага сабакі кроў стыла ў жылах: тры галавы, на шыі выгіналіся змеі, а хвост заканчваўся галавой дракона з разяўленай пашчай. Яго было немагчыма адолець, а не то што жывога вывесці ў верхні свет. І каб змагацца з Керберам, трэба было атрымаць дазвол ад уладароў падземнага царства Аіда і Персефоны.


Спачатку Геракл прыйшоў у Элеўсін, і там жрэц Эўмолп пасвяціў яго ў элеўсінскія таінствы, якія вызвалялі чалавека ад страху смерці. Затым герой накіраваўся ў Лаконію да мыса Тэнар, адкуль цераз змрочную расколіну ляжаў шлях у падземны свет. Праваднік ценяў памерлых Гермес правёў Геракла праз патаемны ўваход у царства Аіда. Угледзеўшы магутнага мужа, перапалохаліся і разбегліся цені, толькі засталіся на месцы Мелеагр і мядуза Гаргона. Схапіўся Геракл за меч, але Гермес спыніў яго:


— Не ўздымай свой меч, герой! Гэта толькі цень, пусты прывід жахлівай мядузы, ператвараўшай усё жывое ў камень.


Наблізіўся да Геракла цень калідонскага героя Мелеагра, і сын Зеўса з павагай вітаў яго:


— Я чуў пра цябе, герой, калі быў яшчэ малым, і заўсёды хацеў сустрэцца з табой.


— Вялікі Геракл, — прагаварыў цень Мелеагра, — ты яшчэ ўбачыш сонца. І таму хачу прасіць цябе: паклапаціся аб маёй асірацелай сястры Дэяніры. Я не паспеў аддаць яе замуж.


— Не хвалюйся, — адказаў Геракл. — Я сам вазьму яе ў жонкі.


Ля самай брамы Аідавага жытла Геракл убачыў прырослых да скалы Тэсея і Перыфоя. Сын Зеўса вызваліў Тэсея, але быў вымушаны пакінуць Перыфоя.


Нарэшце Геракл прадстаў перад Аідам і Персефонай. У іх вачах ён прачытаў здзіўленне і не заўважыў пагрозы для сябе. Герой пачціва схіліўся перад уладарамі падземнага царства і сказаў:


— Не гневайцеся, магутныя ўладары, калі мая просьба падасца вам дзёрзкай. Не па сваёй волі прыйшоў я да вас. Гэта мікенскі цар Эўрысфей загадаў даставіць яму вашага вернага вартавога Кербера.


— Цікава, як ты гэта ўяўляеш сабе? — запытала Персефона. — Кербер яшчэ нікому не даваўся ў рукі.


— Аб адным прашу вас, — прадоўжыў Геракл, — дазвольце схапіцца з ім. 


Аіду спадабалася смеласць Зеўсавага сына, яго ўменне трымацца з гонарам і ў той самы час з павагай да багоў, і ён сказаў:


— Я дазволю табе, герой, узяць на нейкі час з сабою на зямлю майго сабаку. Але, па-першае, калі ён выпусціць цябе адсюль, а, па-другое, толькі з адной умовай: ты не павінен змагацца з Керберам пры дапамозе зброі. Хочаш здзейсніць подзвіг — здолей перамагчы яго голымі рукамі.


Геракл знайшоў сабаку ля брамы Ахеронта і адразу напаў на яго. Прыкрыты панцырам і львінай шкурай, герой магутнымі рукамі абхапіў трайную шыю пачвары. Кербер адбіваўся зубамі і кагцямі, але не мог пракусіць ільвіную шкуру, біў хвастом, лізаў вогненнымі языкамі. А Геракл усё мацней сціскаў шыю сабакі, і ён так жахліва завыў, што цені мёртвых у перапалоху насіліся па ўсім падземным царстве. Нарэшце паўзадушаны Кербер абмяк і захрыпеў. Не даючы яму апрытомнець, Геракл пацягнуў сабаку да выхада. Калі яны выйшлі з цемры, сонечнае святло асляпіла падземнага вартаўніка, і ён задрыжаў, жаласліва заскуголіў, прыпаў да ног пераможцы.


Геракл прывёў Кербера ў Мікены. Эўрысфей убачыў пачвару праз шчыліну ў браме і закрычаў:


— Адпусці яго! Адвядзі яго назад!


Геракл зняў з Кербера ланцуг, на якім яго прывёў, і той без аглядкі паімчаўся ў Аід.

Дванаццаты подзвіг Геракла — самы цяжкі, самы дзёрзкі і самы адказны. Герой пранікае ў падземны свет, у свет цемры, свет смерці, свет невядомага і несвядомага, куды, за рэдкім выключэннем, не мелі доступу жывыя смяротныя, і выконвае тое, што не было падуладным нікому са смяротных — змагаецца з цемрай і перамагае яе. К. Г. Юнг лічыў, што падобнае змаганне героя — яго галоўнае дзеянне, галоўны ўчынак, бо пераадоленне страшыдлы  цемры — гэта чаканая перамога над несвядомым. Дзень і святло — сінонімы свядомасці, ноч і цемра — несвядомага. Усведамленне, на думку філосафа, — самае моцнае старажытнае перажыванне. Яно адкрывае дагэтуль нікому невядомы свет.

Антычныя крыніцы паведамляюць, што раней, да пасвячэння Геракла ў элеўсінскія таінствы, існавалі толькі Вялікія містэрыі, і афінскі закон забараняў чужаземцам доступ да іх. Але афіняне так высока ставілі доблесць Геракла і цанілі яго сяброўскую прыхільнасць да Афінаў, што вырашылі стварыць Малыя містэрыі, у якія і пасвяцілі героя. З таго часу ў гонар Дэметры і Коры праводзіліся два віды містэрый — Вялікія і Малыя, і Малыя містэрыі з’яўляліся як бы ачышчальнымі ўводзінамі да Вялікіх.

Здзейсніўшы дванаццаць подзвігаў, Геракл вызваліўся ад служэння Эўрысфею. Герой змог вярнуцца ў Фівы, дзе яго чакала верная жонка Мегара. Але галоўнае прызначэнне героя — подзвігі! І ўсё жыццё Геракла даказвала гэта, як і тое, што яму больш за ўсіх смяротных і іншых герояў прыходзілася цярпець пакуты. 
Геракл у Эўрыта


Нядоўга Геракл пажыў у Фівах. Нягледзячы на боскае ачышчэнне, ён не мог забыць, як у прыпадку забіў сваіх дзяцей, а прысутнасць побач з ім Мегары нагадвала пра гэты ганебны ўчынак. Геракл аддаў яе ў жонкі свайму пляменніку і сябру Іалаю, а сам выправіўся на востраў Эўбею да эхалійскага цара Эўрыта. Там сабралася шмат герояў, бо Эўрыт абяцаў у жонкі сваю дачку Іолу самаму меткаму стралку з лука, больш удаламу, чым ён сам і яго чатыры сыны. Геракл без асаблівай цяжкасці перамог усіх, што вельмі абразіла самалюбства Эўрыта, якога страляць з лука навучыў Апалон і які сам у свой час вучыў Геракла. Цар адмовіўся аддаваць Іолу Гераклу, і яго падтрымалі сыны акрамя старэйшага — Іфіта, які даказваў, што гэта несправядліва. Эўрыт спасылаўся на тое, што ён баіцца, як бы Геракл, калі ў яго народзяцца дзеці, не забіў іх, як дзяцей Мегары. Герой затаіў злосць на Эўрыта, бо закахаўся ў Іолу, але не стаў адразу помсціць, хоць нічога яму не перашкаджала, а вярнуўся ў Тырынф.


Праз некаторы час у Эўрыта ўкралі статак кароў. Скаціну звёў хітры Аўталік, але цар не сумняваўся, што гэта была помста Геракла. Пераконвалі яго, што Геракл злодзей, і царовы сыны. Толькі адзін Іфіт не верыў ім і, каб даказаць, што Геракл невінаваты, адправіўся на пошукі кароў. Юнак прыйшоў у Тырынф прасіць Геракла дапамагчы яму. Герой сардэчна прыняў Іфіта, абяцаў усялякую дапамогу, а пасля вясёлай бяседы яны разам падняліся на высокія муры крэпасці Тырынфа, пабудаваныя на скале: Гераклу хацелася, каб сын Эўрыта мог пераканацца, што ў Аргалідзе няма прапаўшых кароў. Тут героя зноў ахапіла шаленства. У памяці ўсплылі крыўды, прычынай якіх быў Эўрыт, падалося, што побач не Іфіт, а ненавісны цар Эўбеі, і Геракл скінуў сябра ўніз.


Каб ачысціцца ад брыды забойства, якое адбылося супраць волі, Геракл прыйшоў да Нелея, цара ў Піласе. Нелей адмовіў яму, бо быў сябрам Эўрыта, і тады Геракл звярнуўся ў Аміклы і быў ачышчаны Дэіфобам, сынам Іпаліта Але забойства Іфіта стала прычынай цяжкай хваробы, якую наслаў на героя Зеўс: вярхоўны бог не мог нікому дараваць невыканання закона гасціннасці. Геракл накіраваўся ў Дэльфы, каб даведацца, як яму збавіцца ад гэтай бяды. Піфія доўга маўчала, не жадаючы даваць параду, а потым прамовіла:


— Ты забіў свайго госця. У мяне няма аракулаў для такіх, як ты!


— У такім разе я вымушаны заснаваць свой аракул! — закрычаў нясцерпны Геракл, уварваўся ў свяшчэнны храм і выцягнуў з-пад прарочыцы трыножнік, на якім яна сядзела і прадказвала.


Абражаны Апалон спусціўся з Алімпа і ўжо схапіўся з Гераклам, як Зеўс, не жадаючы гібелі смяротнаму са сваіх сыноў, кінуў паміж імі пярун. Толькі пасля прымірэння з Апалонам Геракл атрымаў магчымасць даведацца пра сваю будучыню.


— Ты пазбавішся хваробы, — вяшчала Піфія, — калі тры гады прабудзеш у рабстве, а атрыманыя грошы аддасі бацьку забітага табой Іфіта.


— Чыім рабом я павінен стаць? — пакорна спытаў Геракл.


— Лідзійская царыца Амфала купіць цябе, — адказала Піфія.


— Я паслухаюся, — прадоўжыў герой, — але калі-небудзь зраблю рабом таго, з-за каго столькі пакутую, і ўсю сям’ю яго прадам у рабства.


Антычныя міфографы падкрэслівалі, што Геракл, які аддаў трыццацітрохгадовую Мегару шаснаццацігадоваму Іалаю (у адсутнасць героя Іалай суцяшаў жонку свайго дзядзькі і сябра, і яны сімпатызавалі адзін аднаму), сам тлумачыў свой учынак тым, што яго шлюбу з Мегарай не садзейнічалі добрыя знакі.


У ХХІ песні “Адысеі” распавядаецца, што Геракл забіў Іфіта, каб прысвоіць коней. Антычныя каментатары тлумачылі гэтую інфармацыю наступным чынам: Аўталік украў коней, змяніў іх выгляд і прадаў Гераклу, а той не ведаў, што купіў коней Эўрыта. Паводле Гамера, Эўрыт пакінуў свой лук і стрэлы старэйшаму сыну Іфіту, а той падарыў іх Адысею. Цар Ітакі так даражыў гэтым падарункам, што ніколі  не браў яго на вайну, а захоўваў дома. З гэтага лука і расправіўся Адысей з нахабнымі жаніхамі, якія прымушалі яго жонку Пенелопу пайсці за каго-небудзь з іх пры жывым мужы.


Эпізод з трыножнікам, які Геракл у запале вынес з храма, жадаючы заснаваць свой аракул, паказвае, што часам герой стаяў на адным узроўні з багамі і нават уступаў з імі (як у гэтым эпізодзе з Апалонам) у адзінаборства. Калі меркаваць па помніках выяўленчага мастацтва, вазавым жывапісе, то матыў пра Геракла і трыножнік Піфіі ў Дэльфійскім храме быў вельмі папулярным у антычнасці.

Геракл у Амфалы


Геракла прадаў Гермес, які апекаваў самыя значныя грашовыя здзелкі. Герой быў выстаўлены на продаж як безыменны раб і быў куплены лідзійскай царыцай Амфалай, што і прадказвала Піфія. Вераломная царыца хацела знішчыць геройскі дух Геракла. Яна адняла ў яго зброю і здзеквалася, прымушаючы героя дзеля сваёй пацехі хадзіць у жаночым убранні, а сама расхаджвала перад ім у шкуры кіферонскага льва. Амфала саджала героя за прасніцу разам  з жанчынамі і весялілася з яго расказаў пра цяжкія паходы і баі. Час ад часу царыца вяртала Гераклу лук і стрэлы і ненадоўга адпускала ў суседнія краіны, каб яму яшчэ цяжэй было ўсведамляць сваю рабскую долю, калі ён зноў вяртаўся ў няволю. Гэты палон быў для героя цяжэйшым, чым самыя неверагодныя даручэнні Эўрысфея.


Аднойчы, калі Геракл заснуў у гаі непадалёк ад Эфеса, ён праз сон адчуў нейкую валтузню вакол сябе, быццам маленькія звяркі бегалі па яго целе. Герой працягнуў руку і злавіў аднаго, потым другога. Гэта былі браты-блізняты керкопы, маленькія чалавечкі, ашуканцы і зладзюжкі, якія бадзяліся па свеце і прыдумоўвалі розныя падманы. У спячага Геракла яны хацелі ўкрасці лук. Герой звязаў ім рукі і ногі, павесіў на доўгую палку і панёс у Лідзію. Галовы іх звісалі ўніз, але карлікі і ў такой непрыемнай паставе не пераставалі весяліцца.


— Што вас так смяшыць, забаўнікі-рабаўнікі? — весела спытаў Геракл.


— Ой! Ой! — заходзіўся са смеху адзін з керкопаў, — ты ведаеш, які чорны твой зад?!


— Маці папярэджвала, — душыўся са смеху другі, — каб мы баяліся чарназадага.


Ягадзіцы Геракла, якія не заўсёды прыкрывала ільвіная шкура, сапраўды пацямнелі ад сонца, а яшчэ ад вогненнага дыхання Крыцкага быка. Гэта і развесяліла керкопаў, вісеўшых уніз галовамі. Спачатку іх весялосць здзівіла героя, а потым, калі ён зразумеў прычыну, то сам не стрымаўся ад смеху, сеў на скалу і пачаў рагатаць. Так керкопы атрымалі свабоду.


Быў Геракл і ў Фрыгіі, у горадзе Келены, дзе цар Літыерс прымушаў падарожнікаў, якія праходзілі па яго зямлі, жаць на сваім полі збожжа, а сам гуляў і п’янстваваў, калі яны працавалі. Вечарам ён адсякаў ім галовы і  звязваў абезгалоўленыя целы ў снапы. Такая доля чакала і Геракла, але герой забіў цара-налюдзя і кінуў яго цела ў раку Меандр. Падобным чынам расправіўся герой і з жорсткім Сілеем у Аўлідзе, які прымушаў чужаземцаў працаваць на яго вінаградніках. Здзейсніў Геракл удалы паход супраць Ітона, жыхары якога разбуралі падуладныя Амфале землі. У гэты ж час ён удзельнічаў і ў паходзе арганаўтаў.


Захопленая гераізмам Геракла Амфала адпусціла яго на волю і нарадзіла ад яго сына Лама. Але герой не застаўся ў лідзійскай царыцы. Атрымаўшы свабоду, ён меў намер адправіцца ў камяністы Калідон, каб выканаць абяцанне, якое даў ценю Мелеагра, — ажаніцца з яго сястрой Дэянірай, але адплыў у Іліён.


Пра рабства Геракла ў Амфалы распавядалася ў антычнасці па-рознаму. У адных варыянтах міфа Амфала была ўдавой Тмола, сына Тантала, і купіла Геракла з мэтай набыць палюбоўніка, у другіх — дзяўчынай. Розную інфармацыю даюць міфы ў дачыненні колькасці дзяцей, якія нарадзіліся ў Амфалы ад Геракла: і адзін, і тры, і чатыры, а яшчэ прыпісваюць герою дзяцей, што нарадзіла служанка царыцы Маліда. Да Грэцыі дайшлі чуткі, што Геракл у палоне Амфалы насіў не ільвіную шкуру, а каралі, залатыя бранзалеты, жаночы турбан, чырвоную хустку і меанійскі пояс, што яму не раз даставалася ад царыцы залачоным туфлікам, калі яго нялоўкія пальцы ламалі верацяно, што ён забаўляў гаспадыню ўспамінамі пра свае былыя подзвігі, а яна насіла яго ільвіную шкуру, дубіну і лук. Пры гэтым, маўляў, герою не было няёмка. Таму мастакі на вазах і фрэсках адлюстроўвалі Геракла ў жаночым, а Амфалу ў Гераклавым убранні. На самай жа справе адбылося тое, што апісаў Авідзіў у “Фастах”.


Аднойчы, калі Геракл і Амфала гулялі па вінаградніках Тмола — яна ў пурпурным, расшытым золатам хітоне, ён — з парасонікам у руках, раскрытым над яе галавой, — з гары іх убачыў Пан і закахаўся ў Амфалу. Ён кінуў німфаў, з якімі бавіўся ў той час, і пабег уніз, каб сустрэцца з царыцай. Тым часам Амфала з Гераклам прыйшлі ў грот і надумаліся дзеля жарту памяняцца ўбраннем. Яна падвязала яму свой пояс, які, канешне, не сышоўся на шырокай таліі героя, надзела на яго свой хітон. Усё лопалася на магутным целе Геракла, і снуркі на сандалях аказаліся занадта кароткімі. Пасля вячэры яны адправіліся спаць — кожны на свой ложак. Апоўначы Пан прабраўся ў грот, у цемры навобмацак знайшоў, як яму падалося, ложак Амфалы і нырнуў пад пакрывала да царыцы, а на самай справе да Геракла. Герой прачнуўся і так брыкнуў Пана нагой, што той адляцеў далёка і ўсунуўся ў супрацьлеглую сцяну грота. Пачуўшы лямант, Амфала ўсхапілася, загадала прынесці агонь. Яна і Геракл смяяліся да слёз, калі ўбачылі распасцертага юрлівага бога, які паціраў атрыманыя ўдары. З таго дня Пан неўзлюбіў убранне і склікаў удзельнікаў сваіх абрадаў аголенымі. Менавіта ён і адпомсціў Гераклу, распаўсюдзіўшы чуткі, быццам ён увесь час абменьваецца з Амфалай адзеннем, і што яму гэта падабаецца.


Гэты сюжэт успрымаецца як алегорыя заняволення славалюбнай пажадлівай жанчынай моцнага мужчыны, але, як мяркуюць вучоныя, ён меў старажытныя рэлігійна-абрадавыя карані. Сюжэт адлюстраваў этап пераходу ад матрыярхату да патрыярхату, калі цар-жрэц, які быў каханым царыцы, атрымаў магчымасць замяшчаць яе падчас цырымоній і ахвярапрынашэнняў; пры гэтым ён павінен быў насіць яе адзежы. Дарэчы, у Малой Азіі Амфала лічылася багіняй — апякункай жанчын.


З жывапісных твораў еўрапейскіх мастакоў, якія звярталіся да эпізоду жыцця Геракла ў Амфалы, вылучым карціны П. П. Рубенса і Ф. Бушэ з аднолькавай назвай “Геракл і Амфала”. Ш. К. Сен-Санс напісаў сімфанічную паэму “Прасніца Амфалы”.


Дж. Фрэзер падрабязна абгрунтаваў меркаванне, што міфы пра Літыерса ўтрымліваюць у сабе апісанне фрыгійскага жніўнага звычая. Пэўных асоб, якія з’яўляліся на полі ў час жніва, асабліва чужаземцаў, фрыгійцы разглядалі як увасабленне духа збожжа; жняцы хапалі іх, вязалі ў снапы і абезгалоўлівалі, пасля чаго кідалі загорнутыя ў калоссе іх целы ў ваду, бачачы ў гэтым сродак выкліку дажджу. Гераклу, такім чынам, прыпісваецца ў міфе накладанне забароны на чалавечыя ахвяры.


Што тычыцца керкопаў, то, паводле аднаго варыянта міфа, гэта два браты, выродлівыя істоты, якія займаліся разбоем і забівалі падарожнікаў. Паводле другога варыянта, керкопы — людзі, якія ўрэшце рэшт ператварыліся ў камень за тое, што хацелі ашукаць самога Зеўса. Існавала версія, што Зеўс ператварыў керкопаў у малпаў з доўгай жоўтай поўсцю і адправіў на італійскі востраў, які атрымаў назву Піфекуса (“востраў малпаў”). Колькасць керкопаў называецца розная — да дзвюх пар. Бясспрэчна, што гэта хтанічныя сілы, з якімі змагаўся і якіх перамагаў Геракл.


Адслужыўшы Амфале і збавіўшыся ад хваробы, Геракл на караблях адплыў у Трою. Разам з ім удзельнічалі ў гэтым паходзе лепшыя мужы-дабраахвотнікі. Герой хацеў пакараць траянскага цара Лаамедонта, які ашукаў яго, не аддаў коней, хоць абяцаў іх за вызваленне дачкі Гесіёны. Лаамедонт быў вядомы ў старажытным свеце сваім вераломствам і нахабствам, не трымаў слова, часам вадзіў за нос нават багоў, умеў выкруціцца ў любой сітуацыі, але шчыры і справядлівы Геракл не дазволіў так абысціся з сабой.


Падчас аблогі Троі паплечнік Геракла, які ўдзельнічаў у Калідонскім паляванні і паходзе арганаўтаў, саламінскі герой Тэламон, праламіўшы сцяну, першы ўварваўся ў Трою. Геракл, які не прывык быць другім, у гневе занёс над ім меч, але Тэламон спакойна нагнуўся і пачаў збіраць камяні.


— Што ты робіш? — закрычаў Геракл.


— Будую алтар найвялікшаму герою Гераклу-Пераможцу! — адказаў Тэламон.


Гэтым дасціпным адказам Тэламон абяззброіў Геракла, і той пазней, калі дзялілі здабычу, падарыў сябру царэўну Гесіёну, якая стала яго жонкай. Ад яе Тэламон меў сына Тэўкра, а ад мегарскай царэўны Перыбеі — Аякса, якія стануць героямі Траянскай вайны.


Геракл паразіў стрэламі Лаамедонта і яго сыноў, акрамя Падарка, які у свой час пераконваў бацьку і братоў перадаць Гераклу коней. Гесіёне было дазволена выкупіць любога з палонных. Яна выбрала Падарка і выкупіла брата за залачонае пакрывала, што ўпрыгожвала яе галаву. Так Падарк атрымаў імя Прыям, што азначае “куплены”. Пра лёс траянскага цара Прыяма распавядаецца ў “Іліядзе” Гамера і “Энеідзе” Вергілія.


Гера і цяпер не пакінула героя ў спакою. Пакуль Зеўс спаў, яна загадала Барэю ўзняць буру, якая аднесла карабель Геракла далёка ўбок, да вострава Кос. Калі галоўны алімпіец абудзіўся, ён раз’юшыўся  і прыгразіў богу сну Гіпнасу, што адправіць яго з нябес у царства Аіда, а Геру ён падвесіў паміж небам і зямлёй, падвязаўшы да ног кавадлы.


На долю Геракла выпаў вялікі гонар: сам Зеўс папрасіў у яго дапамогі. Гэта здарылася падчас бітвы багоў з гігантамі (Гл. раздзел “Тытанамахія і гігантамахія” І-й часткі дапаможніка). На раўніне Флегры самы магутны са смяротных змагаўся разам з алімпійцамі, ратуючы свет. За гэта Гераклу былі ўдзячны і багі, і людзі.


Геракл заснаваў Алімпійскія спаборніцтвы і вызначыў прыз пераможцам — вянок з дзікай масліны, якую ён прывёз з краіны гіпербарэяў. Гэта апісаў Піндар у сваіх Алімпійскіх одах (ІІІ, VІ, Х). Яшчэ Геракл паставіў алтар Пелопса, шэсць двайных алтароў, якія знаходзіліся ў Алімпіі — месцы правядзення гульняў (гл. раздзел “Пелопс” І-й часткі дапаможніка) і былі прысвечаны дванаццаці алімпійскім багам, а таксама заснаваў храм Зеўса Алімпійскага.

Геракл і Дэяніра. Апафеоз героя


Шмат герояў дамагалася рукі чароўнай Дэяніры, дачкі лагоднага і гасціннага калідонскага цара Айнея. Адусюль прыходзілі жаніхі ў Калідон і былі ў захапленні ад прыгажосці і смеласці царэўны, якая ўмела кіраваць калясніцай і засвоіла ваеннае майстэрства, а яшчэ казалі, што бацька    Дэяніры — не Айней, а бог Дыяніс. Але ўсе адмаўляліся ад яе, калі даведваліся пра сваіх сапернікаў — Геракла і рачнога бога Ахелоя. Было вядома, што бессмяротны Ахелой з’яўляўся ў адным з трох сваіх воблікаў: быка, змея і чалавека з бычынай галавой. З яго касматай барады заўсёды сцякала вада, і Дэяніры хацелася лепш памерці, чым стаць жонкай такога страшыдлы.


Адзінаборства паміж Гераклам і Ахелоем, у выніку якога Дэяніра станавілася жонкай пераможца, адбывалася без зброі. Рачны бог бачыў рашучасць Геракла і пачаў задзірацца з ім:


— Дык ты называеш сябе сынам Зеўса?! Ніколі не паверу, каб такі бадзяга нарадзіўся ў галоўнага алімпійца. Альбо ты не Зеўсаў сын, альбо твая маці была распусніцай!


Геракл насупіўся і сказаў саперніку:


— У баі я лепшы, чым у спрэчцы, і не сцярплю, каб абражалі маю маці!


Прадстаўшы ў чалавечым вобліку з бычынай галавой, Ахелой доўга стрымліваў нападзенні Геракла. Яны дужыліся да знясілення, па магутнасці годныя адзін аднаго. Калі  Геракл злаўчыўся і кінуў рачнога бога спіною вобземлю, той абярнуўся змеем.


— Я яшчэ ў калысцы душыў змей! — засмяяўся Геракл.


Ён хацеў схапіць змея Ахелоя за шыю, але той абярнуўся быком і кінуўся на праціўніка. Геракл схапіў яго за рогі і так стукнуў вобземлю, што выламаў адзін рог. Ахелой прызнаў сябе пераможаным, выпрасіў у Геракла свой рог, а ўзамен падарыў рог дастатку, поўны кветак, садавіны, піцця і ежы, якія ніколі не зводзіліся ў ім.


Геракл ажаніўся з Дэянірай і працягваў здзяйсняць подзвігі, атрымліваючы перамогі над героямі і гарадамі. Дэяніра моцна кахала свайго мужа, зусім не падобнага ні на каго іншага. У плашчы з ільвінай шкуры, з пышнымі доўгімі валасамі, спадаўшымі на плечы, вачамі, якія свяціліся нібы зоркі на загарэлым твары, з целам, якое было магутным спляценнем мускулаў, ён вылучаўся незвычайнай, якойсьці першабытнай прыгажосцю.


Аднойчы Геракл з Дэянірай падышлі да ракі Эвен падчас паводкі. На беразе сядзеў кентаўр Нес, які за плату перавозіў падарожнікаў цераз раку. Ён параіў Гераклу пераправіцца уплаў, а Дэяніру абяцаў перавезці так, што яна нават не замочыць ног. Геракл згадзіўся, заплаціў, як трэба, перакінуў дубіну і лук на другі бераг, а сам скокнуў у ваду. Калі ён амаль пераплыў раку, раптам пачуў крык сваёй жонкі. Герой азірнуўся і ўбачыў, што грубы кентаўр абдымаў Дэяніру: ён  выкраў прыгожую жанчыну і плыў з ёю ўздоўж берага, уніз па рацэ, каб Геракл не дагнаў іх. У адзін міг герой быў на беразе, схапіў свой лук, старанна прыцэліўся і паразіў Неса ў грудзі з адлегласці ў паўмілі.


Паміраючы, кентаўр сказаў Дэяніры:

· Калі ты змяшаеш семя, якое я праліў на зямлю, з маёй крывёю, што

выцекла з раны, атрыманай ад стралы Геракла, і таемна натрэш гэтай сумессю яго вопратку, то табе ніколі не прыдзецца скардзіцца на нявернасць мужа.


Дэяніра хутка сабрала ўсё, як навучыў Нес, у збан і схавала яго, нічога не сказаўшы Гераклу.


На працягу некалькіх гадоў у Геракла і Дэяніры, акрамя старэйшага сына Гіла, нарадзіліся яшчэ тры сыны і адзіная дачка Макарыя, якая стала такой жа мужнай, як і бацька. (Калі пасля смерці бацькоў Макарыя разам з братамі і сёстрамі ўцякала ад праследавання іх Эўрысфеем, яна дабраахвотна ахвяравала сваё жыццё — пайшла на закланне — дзеля выратавання сваіх родных, а таксама афінянаў, якія далі Гераклідам прытулак у сваім горадзе. Тады і з’явілася магчымасць пакараць подлага Эўрысфея: яго забіў Гіл і прынёс галаву Алкмене, і тая выкалала мёртваму Эўрысфею вочы.) Геракл, як і раней, шмат падарожнічаў па розных краінах: каго караў, каго выручаў. Пайшоў герой з войскам супраць Эхаліі, каб адпомсціць цару Эўрыту, які ў свой час зняважыў яго — адмовіўся аддаць у жонкі сваю дачку Іолу, хоць Геракл перамог у спаборніцтве лучнікоў. Ён паразіў стрэламі Эўрыта і яго сына, а Іолу ўзяў у палон. Гордая дзяўчына не пакарылася Гераклу: яна скінулася з гарадской сцяны, але засталася жывая. Тады Геракл адправіў яе разам з іншымі эхалійкамі да Дэяніры ў Трахіну, а сам выправіўся на эўбейскі мыс Кеней, каб падрыхтавацца да выканання абраду падзячнай ахвяры за ўзяцце Эхаліі. Ён ужо паслаў ганца Ліхаса да Дэяніры па святочны хітон і плашч.


Дэяніра, якой добра жылося ў Трахіне, ужо звыклася з тым, што ў Геракла час ад часу з’яўляліся новыя жанчыны. Калі яна ўбачыла маладую  і прыгожую Іолу, то не магла змірыцца з думкай, што муж захацеў пасяліць іх пад адным дахам. Дэяніра ўспомніла пра любоўны талісман, уручаны ёй кентаўрам Несам. “Чаму не паспрабаваць мне, ужо не такой маладой, прычараваць да сябе мужа?!” — падумала яна. Саткаўшы Гераклу новы хітон для ахвярапрынашэнняў, яна патаемна адкрыла збан, намачыла кавалак тканіны і нацерла ім новае святочнае адзенне мужа, якое потым аддала Ліхасу.


Геракл у новым хітоне прыносіў у ахвяру адборных быкоў, паліваў віно з чашы на алтары і кідаў у агонь духмяныя травы, як раптам закрычаў немым голасам. Цяпло растапіла яд гідры ў крыві Неса, і хітон прырос да цела героя, прычыняючы нясцерпны боль. Геракл ірваў на сабе праклятую вопратку, але разам з ёю здзіраў кавалкі плоці, агаляючы белыя косці. Кроў яго шыпела і пузырылася,  быццам крынічная вада, у якой загартоўваюць метал. Героя ахапіла шаленства, ён кідаўся ва ўсе бакі, мучыўся, скокнуў у бліжэйшую рэчку, але і гэта не памагло, толькі воды рэчкі сталі цёплымі. (Адсюль назва Тэрмапілы — “цёплыя вароты” — цясніна паміж Фесаліяй і Факідай.) Яд паліў яшчэ мацней, і боль быў невыказны.


Няшчаснага Геракла на караблі прывезлі ў Трахін. Дэяніра, даведаўшыся пра ўсё, павесілася (варыянт — кінулася на меч). Калі герой даведаўся, што яна невінаватая, дараваў жонцы. Гіл аднёс бацьку па яго жаданню да падножжа гары Эта ў Трахіне і там пачуў:


— Пакляніся, што аднясеш мяне на самую вяршыню гэтай гары і там без слёз спаліш на вогнішчы з дубовых галін і ствалоў дзікай алівы. Пакляніся таксама, што ажэнішся з Іолай, як толькі дасягнеш шлюбнага ўзросту.


Геракл сам разам з сябрамі рыхтаваў вогнішча, і, калі ўсё было гатова, узышоў на яго і загадаў падпаліць. Ніхто не змог зрабіць гэта, і толькі пастух па імені Пеант, які праходзіў міма, сказаў свайму сыну Філактэту выканаць тое, што загадваў герой. У падзяку Геракл завяшчаў Філактэту калчан, лук і стрэлы. Калі з’явілася полымя, герой разаслаў ільвіную шкуру і лёг на яе, падклаўшы пад галаву дубіну. Багі, назіраючы з высокага Алімпа за Гераклам, здзіўляліся яго духу і былі гатовы пашкадаваць героя, але Зеўс прамовіў:


— Герой, які перамог усё, пераможа і полымя.


З неба ўпала некалькі перуноў. Вогнішча імгненна ператварылася ў кучку попелу. Перуны знішчылі смяротны пачатак Геракла, яго тленную чалавечую плоць. З неба спусцілася залатая калясніца, і мудрая Афіна памчала абагаўлёнага героя на Алімп. З лагоднай усмешкай прымірэння сустрэла Геракла Гера. Багіня была ўдзячна яму за тое, што падчас бунту гігантаў ён забіў аднаго з гэтых пачвар, які хацеў яе зганьбіць. Гера аддала ў жонкі несмяротнаму Гераклу сваю цудоўную дачку Гебу. Так ён быў далучаны да роду багоў.


Такім чынам, жыццё і подзвігі Геракла — гэта шлях выпрабаванняў, пазнання сэнсу жыцця, удасканальвання чалавека, гэта шлях да бяссмерця.


Расповяды пра Геракла і яго подзвігі з’явіліся ў эпічнай паэзіі яшчэ да “Іліяды” і “Адысеі”, бо ў творах Гамера шматлікія эпізоды з жыцця вялікага героя толькі згадваюцца як штосьці добра вядомае ўсім, а таму непатрабуючае больш шырокага, падрабязнага апісання. У нашых каментарыях да міфаў называліся антычныя аўтары, якія інтэрпрэтавалі сюжэты і асобныя матывы міфалагічных расповядаў пра Геракла. Успомнім яшчэ раз, што Паніасій Радоскі (сярэдзіна V ст. да н. Х.), дзядзька першага гісторыка Герадота, быў аўтарам паэмы “Гераклея” ў 14 кнігах. Магчыма, на аснове гэтых паэм узнік цыкл міфічных паданняў пра дванаццаць подзвігаў Геракла, хаця не выключана і адваротная залежнасць. Праслаўленню Геракла прысвечана ўся першая кніга эпічнай паэмы Апалонія Радоскага “Арганаўтыка” (ІІІ ст. да н. Х.). На міфах пра Геракла грунтаваліся фабулы трагедый Сафокла (“Трахінянкі”) і Эўрыпіда (“Геракл”) у V ст. да н. Х. Іншая канцэпцыя вобраза, у якой на першым плане не высакародства героя, а рысы, уласцівыя Гераклу як камічнай постаці — у камелыях Эпіхарма (“Бусірыд”, канец VІ — пач. V ст. да н. Х.), Рынтана (“Геракл”, ІІІ ст. да н. Х.), у мімах Сафрона (1-я пал. V ст. да н. Х.). Гэта сілач, абжора, гуляка. Падобная трактоўка героя прысутнічае ў “Птушках” Арыстафана (V  ст. да н. Х.) і “Алкестыдзе” Эўрыпіда. З твораў новага часу назавём п’есы нямецкага пісьменніка К. М. Віланда (“Выбар Геракла”, 1773), швейцарскага —           Ф. Дзюрэнмата (“Геркулес і Аўгіевы стайні”, 1954), нямецкага драматурга   П. Хакса (“Амфала”, 1970).


З вялікай колькасці скульптурных выяў антычных мастакоў больш захавалася рымскіх копій Паліклета (“Геракл”) і Лісіпа (“Геракл у барацьбе з ільвом”). Сусветна вядомая мармуровая статуя “Геракл Фарнезе”, у якой адлюстраваны момант адпачынку стомленага подзвігамі і працай героя, з’яўляецца копіяй, зробленай Гліконам з Афін са статуі работы Лісіпа, і паходзіць з калекцыі Фарнезе. Постаць Геракла з’явілася аб’ектам натхнення для такіх славутых еўрапейскіх мастакоў, як А. Дзюрэр, Я. Тынтарэта,          П. Рубенс, Д. Цьепала, Э. Дэлакруа і многія іншыя.


Музычныя творы на сюжэты міфаў пра Геракла стваралі І. С. Бах (кантата “Геракл на ростанях”), Г. Ф. Гендэль (араторыя “Геракл”), К. Сен-Санс (сімфанічныя паэмы “Юнацтва Геракла, опера “Дэяніра”).

